ADAGIO PENTRU OAMENI BLÂNZI 


(Andante, deci, destul de rar, liniștit.) 


Atinși de fericire, aceasta învăluie și îmbrățișează tot ceea ce există. Chiar 
și o frunză galbenă de toamnă, ce stă să cadă. 


* 


Cum se oferă nepământescul în albastrul înalt al ochilor ei și în șuviţa 
blondă, împletită și adusă discret pe un umăr! Stă pe un scaun și privind 
către tine, nici nu pare să își dea seama ce spectacol este în această 
încremenire. 


* 


Ce ciudată este prima întâlnire dintre doi oameni, având ceva de început 
de lume...pentru cei care vor să îl vadă. Indiferent de ceea ce urmează, 
sub semnul hazardului, sau în absenţa lui, există acel mister dulce și tainic 
al începutului. 


* 


Acordul cu noi înșine prefigurează acordul cu lumea. Dacă nu cumva este 
unul și același lucru. De aceea, dacă te poţi accepta, cu bunele și relele 
tale, s-ar putea să te accepte chiar și instanțe mai înalte. Altfel, concluzia 
este o grozăvie. Pentru tine ,ca posibilitate de desființare, sau pentru alții, 
atunci cînd amâni deznodământul, semănând dihonie în ceilalți. 


* 


Blândeţea oalei de lut și a celei ce își bea dimineaţa cafeaua, ţinând-o în 
căușul palmelor, face ca frumuseţea să fie cea mai darnică în a ne ajuta, 
neștiut și subtil, să ne ridicăm la ceea ce este mai presus de fire. Este și 
cea mai puțin aristocrată, chiar dacă ar trebui să fie doar apanajul celor 
nobili. 


* 


Stranietatea celui care a fost, și care nu mai este. Sau a celui care este, și 
nu va mai fi. Te întâlnești cu cineva, astăzi, sau o viață întreagă. Și afli din 
ziare, de la prieteni, sau, de aiurea, că s-a prăpădit și că a fost 
înmormântat în cutare loc. 


* 


Dacă în sus filosofia, uneori, se apropie sfios de Dumnezeu, în jos, își 
găsește obștescul sfârșit și își dă, în modul cel mai drăgăstos „suflarea în 
ambiguitate și artă. 


* 


Ca și viața, tot ceea ce este bun tinde spre tăcere. Și iubirea, bineânţeles. 


* 


Iubirea este dincolo de bine și de rău. Dar este fermecată ca o fântână de 
apă vie, din adâncul căreia avem viaţa, deci lumea, apoi altă lume, și altă 
lume... 


* 


Unii nu mai aşteaptă "Viaţa de Apoi". În fiecare clipă încep o viață nouă. 
Asta să fie "Eterna Reântoarcere"? 


* 


"Judecata de Apoi" nu des-ființează tocmai viața ? 


* 


În clipă totul este unic, bun, irepetabil și etern. De aceea, poate este o 
greșeală încercarea de a trăi un timp prin altul și „deci, de a face 
irepetabilul, repetabil. Ceea ce este imposibil și, cel mai adesea, izvor de 
suferință. Bunăoară , ne facem iluzia că putem repeta , peste ani, o iubire 
din trecut, cu aceeași persoană. Pentru cei mai puţin înţelepţi, sursa 
neânțelegerii se găsește în amăgirea că intensitatea unui moment unic, 
poate fi extinsă asupra unei vieţi. In istorie, cei cărora le-a reușit o 
revoluţie , într-un anumit moment de grație, constată cu stupoare că, de 
oricâte resurse ar dispune, nu mai pot reedita isprava din trecut. In artă, o 
pictură este fadă și artificială, sau o copie, dacă se pornește de la premisa 
falsă că aceleași culori, vor produce același rezultat, fără să se ia în 
considerare magia momentului unic. 


* 


Fenomenologia mortului.Cei care își fac morminte „și își mai scriu și 
numele pe ele, se îngroapă de vii. De parcă nu ar ști că până și 
mormintele se schimbă la câteva zeci de ani... 


x 
Alb și Negru. De două lucruri îi era, cu deosebire, groază ...de medici și de 
preoți. Primii, în alb, îl duceau cu gândul la patul de spital, unde cândva 
ajungem. Pe ultimii, în negru, îi asocia cu mirosul de crizanteme, cel de 


vin presărat, lovituri puternice de ciocan și niște oameni indiferenți ce 
răscolesc pământul. Unde cândva ajungem. 


x 
Dacă moartea nu se trăiește pe propria” piele”, ea nu există. Decât, doar, 


ca ceva de neânțeles, ce îi atinge numai pe alţii și, nici chiar pe ei, dacă 
din cauza timpului urât nu reușim să mergem la înmormântări. 


x 
De ce nu poate cineva să fie fericit doar pentru că există? De ce nu 


beatificăm existenţa? Sau, în tămâia de la liturghie, asta se face? O 
sărbătoare a lui aici și acum... 


x 
Cum perioadele de timp își au și ele relativitatea lor, de ce o atingere de 
mână, nu ar putea să fie cât o viaţă întreagă? Sau, chiar mai mult. 

x 
Majoritatea oamenilor nici nu au timp să se întrebe dacă viaţa merită să 
fie trăită sau nu. In schimb, toţi își doresc să fie fericiți. 


* 


Nefericitul se simte îngropat de viu în existenţă. 
x 
Suferim și murim pentru că nu știm să fim fericiți și nemuritori. Ca și cum, 


nu am avea timp și răbdare să îl ascultăm la infinit pe Mozart. Și în 
infinit... 


x 
Mic tratat de nemurire...cei fericiți sunt nemuritori. Atingerea în extaz a 


fericirii relevă integral existența. Sau dizolvarea existenţei în ființă este 
aceea care produce fericirea. 


Fericirea nu este o stare psihologică, menită să cârpească invaliditatea și 
mizeria lumii. Ea nu umple nici o spărtură din existență. Este un moment 
de grație al totalității, care ajunsă, ca atare, la sine, își celebrează 
finalitatea, scopul pentru care lumea, ca interludiu, se justifică. E anularea 
contradicției funciare din inima existenţei. Momentul când se zdrobește 
capul șarpelui, căci lumea poate fi interpretată ca fiind și o etapă de 
depășit, în atingerea transcendenţei, prin fericire. Datorită ei, cel mai 
mărunt om are parte de gustul transcendenţei și de intuiţia afectivă a 
absolutului. 


* 


Lipsa de frică este semnul existenţei ce se trăiește pe sine. 
x 
Oricum, cei fericiţi trăiesc mai mult, în cele mai superficiale și mai adânci 
înțelesuri... 
x 
Nemuritor și veșnic este cel ce reușește să se perceapă pe el „și tot ceea 


ce există, ca fiind nemuritor și veșnic. Tot ceea ce atinge este vrăjit de 
tinereţe fără bătrâneţe și viață fără de moarte. 


x 
Trupul cu frica sa de boală și de moarte este primul obstacol în calea 
revelaţiei absolutului, dar și prima treaptă fără de care nu am avea intuiţia 


celor mai presus de fire. El este anticamera nimicului, a absolutului, a 
nimicului, a absolutului... 


x 
Abstracţia. Cu credinţa în nemurirea noastră începe Lumea. Și cu 


necredința în ea, facem loc timpului, bolii și, în cele din urmă, morţii, ce 
semnifică dispariția Lumii. 


x 
Renașterea este o stare de spirit ce se bucură de simpla existență. Un fel 
de mirare filosofică, dar care se adresează emoţiei și nu raţiunii. 

x 
Cineva ne-a învățat odată că este în putinţa noastră ca, în fiecare 
moment, să le vedem pe toate ca fiind frumoase, bune și drepte. Și că 


este suficient să aflăm asta, ca să ajungem fericiți și să ne găsim fiecare 
împărăţia. I-au pus pe cap o coroană de spini. 


* 


Voia să suprime golul dintre om și Dumnezeu...Pășea pe ape... 


* 


Un lov în San Francisco...avea peste 40 de ani...casa lui era o cutie de 
carton mai mare, în care ghiceai, aruncate de-a valma, haine, dar și alte 
ciudățenii, mai mult, sau mai puţin, necesare. Acest univers „redus, era 
înfrumusețat de niște flori păstrate într-o vază „improvizată dintr-o 
jumătate de sticlă de plastic. Spunea trecătorilor curioși, care se apropiau 
mai mult de el, că încă este disponibil pentru a fi adoptat. 


x 
Tot copilăria atinge în modul cel mai delicat nemurirea, cu spectrul morții 
aneantizat de joc. și clipa cea mai pură. 

x 
Până la urmă, la asta ajungem : la entuziasm și la a nu ne pierde zeul din 
noi. Pierdere ce ar putea însemna, a fi pierduţi. 

x 
Bucuria copleșitoare a vieţii ar trebui să fie și un efort de înțelegere și de 
voință. 

x 
Ce este esteticul, dacă nu firescul ridicat la rang de normă ? Stilistică, 


atunci când este vorba de scris, și „existenţială, atunci când este vorba de 
aristocrație. 


x 
La scandinavi, căldura și simțămintele cele mai alese au fost mutate „cu 
parcimonie, de către gheaţă și întuneric, în candelabrele somptuoase din 
localuri, și în cele mai discrete cute ale sufletelor lor. La care, dacă ajungi, 


găsești cele mai frumoase nuanţe de albastru, verde și mov, pe care 
numai oalele turcilor și Mediterana le mai păstrează. 


* 


Catedralele sunt acele locuri în care piatra îl sublimează pe "a fi”. 

x 
Istoria rămâne în afara sensului ce i se dorește imprimat, așa după cum, 
spun unii, lumea nu este în sine nici bună, nici rea. Ea este mai aproape 


de noi „și mai la îndemână, decât ne-am putea închipui. Și, în aceeași 
manieră, mult mai departe. De neatins. 


* 


Avem tentaţia de a percepe disproporționat de grandios o bătălie, o 
lovitură de stat, o școală de pictură și, de ce nu, chiar o personalitate. 


* 


Tot politica este destinul, dar cum , "serviciile" au ajuns să fie politica, ele 
sunt și destinul. Istoria se va scrie prin consultarea arhivelor secrete. 
Altfel, chiar ajungi să crezi că cine știe ce mișcare de stradă, sau 
personalitate, a dat jos cine știe ce guvern. 


x 
Primii președinți americani, unii "părinți fondatori" au părăsit Casa Albă 
mai săraci și, se pare, fără dinţi. 

x 
Legea Morală pune bazele unei naţiuni. Și duce acea naţiune până la stele. 
Sau, cel puţin, la Lună. 

x 


Chiar și acum istoria se mișcă în liniile subtile trasate, cândva, de o mână 
de puritani, care erau departe de a intui anvergura întreprinderii lor. 


* 


În Hamilton se adună esenţa geniului american. 

x 
Atunci când scrii, ar trebui să te izolezi de lume, precum Colegiul 
Cardinalilor atunci când îl alege pe Papă. 

x 


S-ar putea ca din ceea ce s-a scris la noi după 1989, viitorul să nu îi rețină 
decât pe Alexandru Paleologu și pe Nicolae Steinhardt. E mult, e puţin... 


* 


Nu poți să clădești doar pe rațiune. A fost greșeala unei secte, a unui 
secol, și apoi a altor secole. Ce au sfârșit în teroare. 


* 


Insuportabila ușurătate a politicii de la noi. 


* 


Eminescu...un nordic, aruncat de soartă prin Valahia. 


* 


Poate Iuda să se justifice invocând stilul? Un scris acceptabil anulează 
turnătoria? 


* 


Demnitatea anticului în fața morţii: Cicero, faimos pentru curajul său civic, 
dar fără curaj fizic, în clipa morții, își întinde capul afară din lectică, pentru 
a-i fi retezat. 


* 


Mari isprăvi au avut începuturi obscure. Se putea altfel ? 
x 
Ce este intelectualul la noi? Intelectualul român este, adesea, o lichea. Și 


el...și el. Mai ales el. De aici și până la înțelegerea față de omul de rând, 
nu mai este decât un pas. 


x 
De ce să nu se umilească un critic literar pe lângă un proaspăt parvenit? 


Mai ales când o face în numele unei așa-zise inteligențe, dar care îi dă, în 
fapt, măsura inculturii și a prostiei. 


x 
După toţi isteţii și descurcăreţii, de care te lovești la tot pasul în țara asta 
tristă și comică, nu va rămâne, firește, chiar nimic. 


* 


Civismul a flatat lașitatea unora , și mai puţin neâncrederea în politică. 
x 
Nihilismul, ultima credință ? Oricum, pe viitorul mare reformator ni-l 
putem imagina ca fiind foarte vesel și cu totul dedat plăcerilor lumești. 
x 
Formaţia clasică a liderilor Revoluţiei Americane a fost aceea care i-a ferit 


pe aceștia de excesele și, în fond, de ratarea din alte revoluţii. Este greu 
să nu simţi armonia și grandoarea Partenonului în Constituţia Americană. 


x 
Paleologu și  Pallady...Linia  spiritualizată a amândurora. Absența 
încrâncenării, a pastei groase. Detașarea. Lenea. 

x 
Hamlet și Oblomov se mișcă în infinitul prost al lui Hegel. Dar Hamlet „deși 
măcinat de hăul lui Parmenide, cu limbă de moarte își lasă regatul 


moștenire omului de acţiune, ce își trasează singur limite. Indiferent cit de 
precare. 


* 


Deasupra oceanului, venind din vest și din noapte cu un avion, dacă toți 
ceilalți dorm, în momentul în care întâlnești lumina soarelui, poate din 
cauza oboselii sau a unei mari singurătăţi, totul are ceva religios. 


* 


Tot caracterul este destinul și la popoare, nu doar la oameni. Fără 
caracter, ne pricopsim cu popoare fără destin. 


* 


Să nu lăsăm buruienile să ne năpădească numele și destinul. 


* 


În politică nu poţi să fii mai puternic decât ești în realitate. Mai devreme 
sau mai târziu, echilibrul se rupe în favoarea sau defavoarea ta. 


* 


În Moscheea Albastră. Mâinile duse către faţă ale celui care se roagă,apoi 
la tâmple, ca și când niște voci tainice îi fac dezvăluiri, instituie o falie, 
între tine și el, între el și el „și toţi ceilalți ce și-au lăsat încălțămintea 
afară. 


* 


Ceea ce rămâne în timp „și trece dincolo de timp, implică totalitatea. 


* 


Regele și nobilii sunt un reproș tăcut și permanent la adresa celorlalți dar, 
cel puțin, îi vezi, îi cunoști și invită la emulaţie. Revoluţiile moderne au 
fost motivate și de meschinărie Problema egalitarismului este aceea că, 
inevitabil, îndărătul sau în subteranele lui, se insinuează șmecheri care 
„departe de lumina soarelui ,se doresc a fi tot ceea sunt monarhul și 
aristocrația. Dacă nu mult mai mult de atât. 


* 


La crepuscul, Jefferson, cel pentru care toți oamenii erau creați egali, era 
preocupat, cu deosebire, de problema apariției unei aristocrații naturale. 
Exista riscul ca egalitarismul să sufoce din fașă ceea ce era mai valoros în 
noua națiune. Schimbul de scrisori cu Adams stă mărturie asupra acestui 
fapt. Preeminențţa juridicului, Inalta Curte de Justiție și drepturile statelor 
au fost corectivele aplicate de Madison unei democraţii care „poate și ea să 
fie dictatorială când încape pe mâna demagogilor sau a sforarilor. Este aici 
și o reverență îndreptată subtil și tăcut înspre Platon. 


* 


Și în biserica din Cisnădioara stă scris "Gott ist die Liebe"... pe un lemn 
vechi, de un purpuriu decolorat prin trecerea anilor. Cu acel "Eu Sunt Cel 
Ce Sunt" acolo chiar se adună preaplinul fiinţei, transfigurat într-o 
beatitudine, ce ar putea fi aproximată în bănuiala că fără iubire dăm 
târcoale neantului. 


x 
Pe "celălalt" îl descoperi numai după ce ai trăit în spectrul și pustiul 
singurătăţii absolute. 

x 
Cel mai însemnat ministru al Mariei Tereza, Kaunitz, nu lua parte la 


înmormântări și a interzis categoric ca în prezența lui să se vorbească de 
moarte. 


x 
"În dragoste cu noaptea... "...și mormântul lui Robert Kennedy...o cruce 


albă, mică, fără nici un nume pe ea, așezat pe o colină blândă, acoperită 
de iarbă, verde-verde, și la mică distanţă de fratele său. 


x 
Numai Dumnezeu le poate înțelege, uneori, pe femei. Deși, este probabil 
că, și el se mai încurcă uneori. Din fericire. 

x 
Burțile imense ale preoților fac dificilă plecăciunea în fața lui Dumnezeu. Și 
a celor mulţi care au nevoie de el. 

x 
Întâlnirea omului providenţial cu alt om, cu un partid, sau un popor, este, 


și ea providenţială și, aproape un miracol. Ca și doi oameni ce se regăsesc 
într-o iubire. 


x 
Doar coborând pe Whitehall, de la nord la sud, simţi voința aplicată 
metodic pentru crearea celui mai mare imperiu. 

x 
Are dreptate Dostoievski atunci când consideră socialismul un rezultat al 
catolicismului? Căci calvinismul și puritanismul sunt cele care au dus 


regalitatea către butucul călăului, rupând-o de transcendenţă „pentru a o 
atârna de popor. Deci, de ziare, televiziuni și emisiuni-concurs. 


* 


"Psiholog blestemat" îi aruncă Stavroghin lui Tihon, cutremurat de scârbă , 
dar mai ales de frică.La începutul întâlnirii, Diavolul îl avertizase pe 
pustnic, că nu suportă psihologii. Cea mai sigură cale de a alunga dracii 
este aceea de a le ridiculiza percepţia pe care o au despre ei înșiși. 


* 


Dacă Napoleon ar fi părăsit Moscova mai devreme și s-ar fi îndreptat către 
Sankt-Petersburg, am fi fost, poate, scutiți de două secole de convulsii 
sociale, două războaie mondiale și șapte decenii de comunism. 


* 


Are moartea în el. Îl privesc ca pe-o arătare venită din primele zile. Mă 
întreb, cercetându-i atent trăsăturile, zăbovind nesățios asupra fiecăreia în 
parte :; când acesta nu va mai fii, ce înseamnă că a fost? Prezenţa asta 
fizică, stânjenitoare pentru un interlocutor? Capul pleșuv, privirea în gol? 


* 


Același ritual. Îl vezi zilnic, trăieşti permanent pe lângă el, îţi face bucurii 
sau șicane, pentru ca odată să-și încheie reprezentaţia cu o sfâșiere în 
sufletul celorlalți, după care nu mai este nimic. Adică, exact ca înainte. Te 
întrebi, ce nu mai e de fapt? 


* 


Poetul ratat, văzut de o pensionară... "E prăpădit rău. Slab ca un schelet. 
Mănâncă pâine și iaurt. " 


* 


Pășește pe lângă mine. Intuiesc finalul și acesta „cu implacabilul său, 
luminează miracolul efemerului. Dureros, încerc să îmi întipăresc bine 
fiecare trăsătură, căci odată nu va mai fi. Chiar așa, ce înseamnă a fi? 
Expresia sa? Spiritul său? Ne obișnuim cu ele, le considerăm veșnice și 
peste ele vine un alt fel de veșnicie. Cu totul. Cea dintr-un deal cu pământ 
galben, de pe care, până departe, vezi toată frumuseţea lumii. 


* 


Levin, înainte de cununia religioasă, îi mărturisește preotului că nu crede 
în Dumnezeu.Acesta din urmă, netulburat, și ușor plictisit, îl întreabă la 
rându-i cine a făcut cerul, soarele și stelele, dacă nu Dumnezeu. Levin 
concede că, în fond, preotul are dreptate. 


x 
Sunt gesturi mărunte, ale unor oameni mărunți, care spiritualizează cât o 


slujbă ţinută în biserică. Bunăoară, o figură colțuroasă ce taie pâinea 
făcând, tainic și umil, semnul Fiului Omului. 


* 


Dacă istoria a admis și "animale de povară" la distanță de "seninătatea 
grecilor" și exigenţele patricienilor romani, atunci ea trebuia să facă loc și 
unei doctrine a celor obidiți. 


* 


Simţi câteodată în trup și în toată ființa, cum urcă o nevoie lăuntrică, 
imperioasă, de "ceva" care te tulbură și te suspendă, pe moment. 
Fundamentele, toate, par să se surpe. Rătăcești pe străzi obscure, 
întunecate, urmărit de ploaie, vânt și nenoroc. Vezi un cerșetor adunând 
bănuți, auzi în depărtare niște tineri ce petrec și oprești, oprești, oprești, 
în gând, ceasul în care te-ai îndrăgostit iară. 


x 
Mai aproape de nopți albe, turla aurită a catedralei Uspenski din Helsinki, 
după ploaie, parcă este în flăcări. 

x 
Istorie sentimentală a revoluţiei... În gara din Cracovia am văzut un afiş cu 
Lech Walesa și "Solidaritatea". Textul sugera ceva de genul "Așa a început 


totul" și era urmat de căderea comunismului în Ungaria, Germania de 
Răsărit, Cehia...Lipsea România. 


* 


Thomas Mann în "Doctor Faustus" conferă Occidentului Forma, iar 
Răsăritului, Conţinutul. Bănuiesc că noi am "intra" la Conţinut. Dar, în 
aceeași carte, mai lasă loc pentru o idee : după spanioli și francezi, în 
secolul 20, era rândul germanilor să reprezinte Europa în lume... 


x 
Maniu, cu intuiţia sfârșitului, vag obosit, și fără prea mari iluzii istorice, 


prezicea că dacă rușii vor câștiga războiul, influenţa lor, oricum , ar fi fost 
vremelnică din cauza absenței disciplinei administrative... 


x 
Prezentului nostru politic și, deci, viitorului îi lipsește acordul cu 
totalitatea. De unde lipsa viziunii pe termen lung. 

x 
Istorie subiectivă a revoluției române: reformele sociale și politice ajung 
să fie utopii și experimente sinistre, dacă nu sunt precedate de cea 


morală. In reformatorul religios, de moravuri, sau în mari evenimente 
culturale, se face ceea ce, destul de confuz, se cheamă revoluţie. 


* 


Pentru unii, tranziția de la comunism la postcomunism, a fost un fel gulag 
al sufletului. 


* 


Dacă televiziunile au luat locul sinagogilor, prin fler și instinct , mass- 
media se ipostaziasă într-un soi de "religie" pentru omul comun al 
timpurilor noastre. 


* 


Infailibilitatea psihologică a ziarelor este măsurată de tiraj, iar a 
televiziunilor de rating. 


* 


WWW...cea mai bună dovadă că Platon a avut dreptate. Internetul verifică 
Ideile lui Platon, care sunt peste tot, necondiționate de spațiu sau de timp. 


* 


După unele surse, Nietzsche și-ar fi pierdut minţile, pe o stradă din Torino, 
agăţat de gâtul unui cal ce fusese bătut sălbatic cu biciul de un birjar. 
"Antichristul" încheia visul lui Raskolnikov, cel cu mârțoaga biciuită și apoi 
omorâtă cu un drug de fier. Atunci, în delir, se credea Dionysos și Iisus. 


* 


Taina lui Nietzsche: nihilist obsedat de sfințenie, mistic al neantului, 
apostol al vieții. 


* 


Există o coincidență frapantă între tensiunea și exigenţele pe care 
protestantismul le impune omului și idealul de infinită autodepășire și 
proiect deschis la supraomul lui Nietzsche. Cel puţin pentru psihanaliză, 
acesta este un subiect de dezbatere: nu sunt puţine atacurile violente ale 
gânditorului german împotriva lui Luther, a pastorului protestant și a 
Reformei, ca și strămoși ai filosofiei clasice germane. Tatăl lui Nietzsche a 
fost pastor protestant, dar, în cele din urmă, autorul "Antichristului" a fost 
pus în pământ în curtea bisericii din Rocken-bei- Lutzen, alături de Carl 
Ludwig Nietzsche. 


* 


Trupul este mai mult decât ceea ce este. 


* 


Trupul este o formă camuflată de "plimbare" a transcendentului prin 
biologic. 


Două partide: alunecare a socialului de la unii la alții, iar, între ei, poporul, 
eternă victimă colaterală. 


x 
O fantomă mai bântuie prin Europa de Est...cea a lui Stalin, căci din 1989 


și până în prezent s-a făcut tranziția de la mișcări anticomuniste la 
structurile de coerciție care, acum, sunt statul postcomunist. 


* 


Privirile celor ce ţineau discursuri, alunecau ironice peste mulțime... "Vin 
aici să ne ridice deasupra lor, în timp ce ei sunt rupţi de foame". 


x 
Idealistul... "Eu merg pe calea îngustă a vieţii, pe care pășesc aleșii și 
ratațţii”. 

x 


Este egoismul justificat atunci când este vorba de iubire, creaţie sau 
istorie? Mai este el egoism, sau doar un cuvânt la îndemâna celor ce sunt 
în afara lor? 


* 


Despre recuperarea divinului din om. Când zeul din noi vede lumea, ceea 
ce se întâmplă prea rar, urâtul, răul și injustul ajung frumoase, bune și 
drepte. Atunci suferința ajunge fericire și lumină incandescentă, iar 
moartea se retrage instantaneu, făcând loc infinitudinii. 


* 


Este Diavolul neantul? Cum se împacă asta cu perplexitatea lui Hegel în 
fața lui "Sein ist Nichts"? 


* 


Jyvaskyla și Secretul lui Da Vinci.Trebuie să stai, singur și izolat, în Nord , 
atunci când încep ploile și ziua este de câteva ore, pentru ca să înţelegi 
mângâierea, blândeţea și eternul feminin, din roșul brun, negrul cald și 
cerul din spatele ei, al Monei Lisa dintr-un poster, aflat spre vânzare. Doar 
atunci și acolo, am aflat de ce, pe bună dreptate, este această pictură atât 
de specială. Pentru că intuiţia oamenilor a așezat-o dintotdeauna, acolo 
unde îi este locul. Este cea mai blajină și mai tămăduitoare dintre toate 
operele de artă. Ea oferă acel lucru după care tânjesc toți oamenii, dar 
absolut toţi, chiar și cei mai puternici. M-am pierdut într-o dupăamiază, în 
care noaptea se lăsase deja, printr-un supermarket, ce îi adună pe străini. 
E, poate, cel mai pustiu loc din lume. Am început să răsfoiesc pliante mari 
cu reproduceri și am descoperit, parcă, pentru prima dată pe cel mai 
cunoscut dintre toate chipurile lumii, zâmbind tainic , complice, și numai 


mie. S-a apropiat cu multă blândeţe, așa cum, doar oamenii care ţineau la 
noi o făceau, în zilele fără de griji ale copilăriei când ne loveam de ceva, și 
întotdeauna se găsea cineva ca să ne șteargă lacrimile de pe obraz. Nu 
mă mai mir că Leonardo a purtat după el, până la moarte, această pictură. 


x 
Importanţa liniei melodice la suedezi este rezultatul unei tradiții, al celui 
mai aristocrat instinct protejat în Europa. Nobilimea suedeză a fost cea 
mai exclusivistă și a reușit să inducă tabieturile sale, cel puţin, în restul 


națiunii. Omul obișnuit din Suedia este mai aristocrat, comparat cu 
europeanul de rând. 


x 
Aparține viitorul , "Nordului" după ce toată gândirea secolului 20 a 
proslăvit "Sudul" ca pe o revenire la clasicism ? 

x 
În religie, filosofie, statalitate și artă, modelele ne sunt date și acum de 
ceea ce apele calde ale Mediteranei au atins blând cândva. 


* 


Stockholm, cu răceala și distanța sa, este cel mai aristocrat oraș din lume. 
x 

Ce a fost, este, și va fi Europa? Demers subtil și abreviere a tot ce a fost, 

este, și va fi, în afara ei. 


* 


Lupta împotriva politicului...semnul viitorului și profeție a ceea ce va veni. 


* 


Biserica precum poporul, iar poporul precum Biserica . 
x 
Popoarele, aidoma oamenilor. Unele, rafinate de timp și tradiție sau 


cizelate de religie, îl reprezintă în rândul popoarelor pe nobil. Alte 
popoare, ca întreg, reprezintă în lume gloata. 


x 
Multă vreme societatea europeană a fost "controlată" de preot. După 


aceea de scrib, de funcționar și de avocat...Acum începe "domnia" 
informatorului și a informaticianului, a sacerdotului cu laptop. 


* 


Religiozitatea se va muta din biserică în mass-media și va naviga pe ape 
virtuale, într-o încercare de a sparge solitudinea, nesiguranța și nevroza. 


x 
Tăcerea reprezintă pentru om, viaţă și iubire, ceea ce reprezintă pentru 


filosofie. Și are cam același sens pe care îl primește linia pentru culoare, 
golul pentru piatră sau absenţa cuvintelor pentru poezie. 


x 
Stilul aforistic este nelimitat, asemenea unui om pentru care ceea ce nu 
spune, este mai important decât ceea ce spune. Și trebuie mereu să se 
constrângă pentru asta, să ţină sub tensiune ceea ce este mai bun înel. 


Misterul și esența eternului feminin se "predau" și se revelă, poate, mai 
degrabă, în faţa tăcerii, decât a vorbelor 


x 
Un om trebuie privit, precum o operă de artă, de la distanță. În timp și 
spațiu. 

x 
Viena, unde înalta aristocrație era crescută și educată la iezuiți, a câta 
Romă a fost ? 


* 


Sunt catedrale gotice care, încă din secolul 13, anunţă "Războiul de 7 ani”. 
x 
Bach, de Crăciun, reverberat și fragmentat de piatra rece, ajunge muzică 


aforistică, redusă la ultimele consecințe, ce ne aduce o dulce 
transcendenţă în suflete. 


x 
Cezanne, cu a sa formă dată de plenitudinea culorii, a înţeles cel mai bine 
limita. 

x 
Finlandezii, popor dionisiac, clasicizat de "liceul" lui Aristotel. "Pâcla 


Nordului" a ajuns tot mai mult un resentiment, al celor ce nu își pot 
gestiona la fel de bine educaţia, sărăcia și boala. 


* 


Nordul întâlnește Sudul în pantele line din clădirile albe ale lui Alvar Aalto, 
încadrate de zăpadă și lumina polară. 


* 


Wittgenstein care s-a apropiat de religie dinspre filosofie, nu sfârșește 
cumva prin a fi mai mistic decât Eliade, care a început cu empiria sacrului? 


* 


În politică, precum în filosofie: mai bine îţi propui să rezolvi probleme mari 
pentru timpul tău, decât să te pierzi în mărunţișuri. Chiar dacă tocmai 
acele fleacuri vor fi cele care ne vor împiedica să ajungem la înălțimi. Dar 
a ne asuma mize mărunte, nu doar că este nedemn, dar înseamnă a ne 
recunoaște pigmei înainte de a porni la drum. 


x 
Există căderi și slăbiciuni. Important, însă, este ca viața să fie, pe cât 
posibil, un întreg, să aibă totalitate. De acolo, se poate vorbi și de destin. 
x 
Atunci când citești presa din România rămâi crucit să realizezi câtă zarvă 
este acolo, pentru aproape nimic. Titluri bombastice sau subânţelese, 


zâmbete răutăcioase și anateme, din care, de regulă, praful se alege, 
pentru că nimic nu se schimbă. 


x 
Rezistenţa prin cultură...un fel de a îngropa o ţară, nu doar politic, dar și 
cultural, pentru că un anume abandon se explică prin firimiturile căzute de 


la masa unui regim trecut, și prin minciuna de sine, ce rămâne mai mare 
decât altele. 


"Never explain, never complain" prin care regalitatea își justifică 
atitudinea, poate să fie formula unui stil în literatură. Dar chiar și această 
justificare este prea mult, deja, căci este un fel de explicaţie. 


* 


Ca să pricepi Sibiul mai bine, ai nevoie de Imperiul Habsburgic. 
x 
Un pod prea îndepărtat. Un pod obișnuit și mai mic decât te-ai fi așteptat. 


Orașul pustiu, străzile pustii, oamenii pustii. Îţi arată, cel mult plictisiţi, 
locul cu pricina. 


* 


Uneori, ce ne-am face fără telenovele, viață mondenă, bârfe și alte 
nimicuri? Cum să te gândești în permanenţă la Nimic? 


x 
Dacă din secolul 18 naţionalităţile au dominat Europa, secolul 21 s-ar 
putea să fie cel al limbii latine și al Imperiumului. 


* 


Am primit Europa prin Austria. Apoi prin Franţa. 


* 


Numai în America, dacă îţi lipsește Europa, ajungi să o înţelegi pe ultima. 
x 
Dacă la început a fost Cuvântul, cei care la începuturi l-au ales, s-au ales 
pentru totdeauna. 
x 
Predispoziţia pentru filosofie și muzică poate fi așteptată acolo unde există 
un gust pentru nebulozitate. Ele vin din întuneric și obscuritate, trec prin 


măruntaiele lui Dyonisos, ajung la lumină și se întorc în întuneric și 
obscuritate. 


* 


Biserica Catolică...mariaj al pietrei cu Aristotel. 

x 
Oare pe cine și-l revendică Spania mai mult: pe Don Quijote sau pe 
Sancho Panza ? 


* 


Cuvântul „moarte” invocă timpul la o întâlnire de taină cu el. 
x 


Târâm cu noi același paradox prin istorie: poporul pare mai bun decât elita 
sa. 


x 
Un intelectual încearcă să vorbească maselor. 1 se urlă: "Stai Dracului 
jos!" 

x 
Una dintre tristețile hilare ale tranziției noastre e aceea că nu a existat o 
generație. Și aici totul a fost un talmeș-balmeș. 


* 


După ce Divinul a ajuns țăndări, a apărut și cubismul. Sau, a fost invers? 


* 


Poetul. "Iar eu îți spun că, într-o ţară ca a noastră, Eminescu nu putea 
decât să facă foame. La crepuscul, tot ce își dorea era o mămăligă mare". 


* 


A ajuns nebun pentru că, prea multă vreme, de la înălțimea la care era, 
nu s-a sfiit să privească hăul. Până când acesta l-a învăluit ca o umbră și 
întunericul a coborât în cele din urmă peste el. 


* 


Omul simplu se cam ferește să rostească numele bolii. Şi bine face. 


* 


Spiritul și Sabia.La origine, regalitatea se adună în preot, și nu în 
războinic. Înainte de Imperator, Cezar a fost Pontifex Maximus. Când 
regele dă altuia autoritatea sacerdotală, Cromwell, cu dispensă de la 
Calvin, îl duce la eșafod pe Carol 1 Stuart. Napoleon, produs al revoluției, 
resimțea dureros absența șefiei religioase. "Concordatul" și revenirea la 
catolicism a fost tot ceea ce a putut face. 1 s-a reproșat atât asta, cât și 
cramponarea de formele învechite ale regalității. Tot ceea ce a urmat, 
însă, îi dau dreptate. El nu s-a vrut șeful unei răscoale egalitare, la care |- 
ar fi îndrituit mișcarea ce îl ridicase. Ceea ce a "ucis" în el însuși și în fașă, 
a răbufnit în războaiele civile, revoluțiile și comunismul care au pustiit 
Europa. 


* 


În societăți  desacralizate, analistul face loc  propagandistului, 
propagandistul îl anunță pe conducător, ideologul pe liderul de partid și 
politica pe cel ce va institui Teroarea. 


* 


Comunism. Robespierre, preot al unei egalități, vecină cu nebunia și 
mistica, Pontif al Fiinţei Supreme, la fel de bine își putea aroga calitatea 
de Pontif al Terorii, în care Lenin și Stalin s-au așezat atât de confortabil. 
Și în care au așezat neconfortabil copilăria noastră. 


* 


Lupta de clasă vine din invidie. Invidia, din inferioritatea dată de bănuiala 
că altul ar putea să fie mai fericit decât este în realitate. Bănuiala vine din 
percepţia unei nefericiri funciare. Ultima ar putea să fie rezultatul hăului și 
al neantului din noi înșine. Dacă acestea din urmă ar fi aneantizate, pizma 
nu ar mai vedea în egalizarea averilor soluția pentru toate relele lumii. 


Sigur, acesta este lucrul cel mai dificil din lume, pentru care unii au fost 
ridicați pe cruce și s-au făcut imperii una cu pământul. 


x 
Cu distrugerea elitei a început la noi comunismul. Prin cristalizarea ei- 


ceea ce nu a avut încă loc- se va sfârși. Cât de departe par acum a fi 
principiile moralei cavalerești, atât de europeană în iubirea ei, în esenţa ei. 


x 
Noul veac ar trebui să se deschidă cu noţiunea de valoare, care convertită 
în social poartă numele de elită. 


* 


Lipsa de voinţă a fost ridicată la rang de catehism naţional. 

x 
Originea "ismelor" ce au răstignit secolul 20 se află în spectrul massei 
folosit ca "divinitate" de cei cărora le pasă cel mai puţin de ea. 

x 
Alexandru s-a zeificat prin Egipt, nu ca urmare al unui orgoliu pueril, ci din 
considerente politice. Filosofia greacă și logica lui Aristotel, ce până atunci 


îl ajutaseră să cucerească Asia, erau la îndemâna tuturor. Egalizau, și el 
avea nevoie de mai mult. 


x 
Cei patru cavaleri ai apocalipsei: deontologul, analistul, vedeta de can-can 
și patronul de fotbal. 

x 
Auzul, mai ideal între simţuri, face vocea cuiva mai importantă în a ne 
releva esența sa. 

x 
Muzicalitatea conturează magic nu doar poezia, ci și metafizica...deși arta 


viitorului pare că se îndepărtează de ele, fascinate de spiritul timpului, 
deci de intelect și apolinic. 


* 


Doinele noastre au ceva tărăgănat. Parcă târăsc ceva greu, greu, după 
ele. 


Cât de stătută și obosită a ajuns intriga și acţiunea în romanul 
postmodern... 


x 
O persoană anostă este ca o carte proastă. Plictisește de la prima pagină 
pe care o deschizi. 

x 
Așa cum Ideile lui Platon au fost greșit interpretate, ca dublând realul, 


când, în fapt, ele sunt cu noi, la fel, nemurirea a fost ruptă de viața de 
aici, iar divinul a fost despărțit de om și spiritul de trup. 


x 
Raportul de putere este la sine acasă numai în politică. Un șef peste 


literatură îl trădează pe impostorul care nu se regăsește nicăieri: nici în 
aerul tare al adevăratei puteri, nici în cel curat al creaţiei. 


x 
"Președintele" literar este un fel de ratat, atât în literatură cât și în 
politică- de care este mai aproape- și unde joacă mereu la două capete. 


Îndărăt se ghicește sluga ce adună resturile rămase de la petrecerea și 
masa celor avuți. 


x 
Un șef este impropriu printre artiști. Când un idealist planează peste 
ceilalți în politica mare, el este artist printre politicieni. 

x 
Înfiorat de modulaţiile vocii este greu să urmărești firul gândurilor la o 
femeie care mai este și frumoasă pe deasupra. 

x 
Haloul auriu de sfințenie de care erau erau înconjurați oamenii în picturile 
din Evul Mediu Timpuriu, se regăsește în dragostea deschisă de o femeie 


în lume, ce este un fel de misiune atribuită ei de providenţă în economia 
generală a existenţei. 


* 


Când o iubire se termină, lumea se termină. 


* 


Poezia slujindu-se de cuvânt suprimă cuvântul. 


* 


Privesc afară pe geam și văd o arătare stranie în iarnă: barbă neagră, 
părul cârlionțat negru și el, căzut sălbatic peste ochi. In picioare are niște 
cârpe legate cu mai multe sfori, iar în spate duce o cantitate imensă de 
cartoane, și ele legate. La ce i-or fi trebuind? Se oprea din când în când, 
pentru ca să pornească apoi mai departe. Mă gândesc cu totul întâmplător 
la toți prietenii mei care s-au dus. 


x 
Îndestularea satisfăcută, aduce și decenţa în consum.Vegetarianismul este 
tabietul și programul popoarelor ghiftuite. 

x 
Totul are un preţ, îmi spunea un șmecher. În afară de ceea ce este 
nepreţuit. 

x 
Ororile îndurate de elita românească sub comunism au fost urmate de 
"pușcăria morală" din anii tranziţiei. 

x 
Prea multă istețime măruntă conduce la inapetenţă față de ideal și, deci, 
la prostie. 


* 


Raportarea la americanism în ziua de azi este o modalitate de a te defini. 


* 


Popoarele muzicale sunt metafizice, idealiste și, uneori, lipsite de măsură . 
x 
O doamnă venită cu ajutoare umanitare împărțea bomboane rugându-se 
pentru pacea lumii. 
x 
Prin expresionism timpul deghizat în afecte devorează tradiţia încrustată 
în pastă. 


* 


Cum și când să mai îndrepți literatura când urmărești doar gologani ? 


* 


Este suficientă proiecția imaginară a ultimei ipostaze a cuiva, pentru a 
resimţi milă față de el, față de noi, și față de tot, în general. 


x 
Popoare și partide .Nu pot duce un gând până la capăt, așa cum nu pot 
duce o alianță până la capăt. 

x 
Avea ce avea cu țăranii. Îi făcea pe toţi ţărani deși, culmea, era plecat de 
la ţară. 

x 
Pentru că Dumnezeu putea adăsta într-un trup de om, a fost ridicat pe o 
cruce. 

x 
Renașterea a făcut din "trup" o poveste europeană, iar protestantismul din 
rezerva față de el, una cu vocaţie transatlantică. 

x 
Tocmai pentru că omul nu este perfect-prima suspiciune este 


perisabilitatea trupului său- altceva trebuie să fie. De aceea trupul este 
sfânt, ca prim indiciu al divinului. 


* 


Tortura se exercită, în mod predilect, asupra trupului...dar vizat este 
altceva. 


* 


Plăcerea se exercită, în mod predilect, asupra trupului...dar vizat este 
altceva. 


* 


Și în sclipirea alterităţii se intuiește sensul totalităţii și al vieţii chiar. De 
unde, al doilea imperativ, necesar pentru viața veșnică. 


* 


Prin îmbrăţișare se gustă alteritatea. 


* 


O idee mare rodește doar dacă primește și trup. 


* 


Numai trupul spulberă divorțul instituit între idealitate și realitate. Între 
sfințenie și păcat. Intre iubire și neant. Viață și moarte. 


* 


Esența nu precede existența și nici existența esenţa. Ele sunt date 
împreună, fiind , poate, unul și același lucru. Sau, ar trebui să fie. Cine, 
sau ce altceva, decât simple interese analitice, are tot interesul să le 
dezbine? 


* 


Într-un anume sens, toate sunt ciudate, profund misterioase, 
deznădăjduitor de triste și, bineânţeles, inutile. 


* 


Rostul unui partid este tocmai acela de a conferi trup unei idei. 


* 


Trupul în politică este replica organizatorică a doctrinei. 


* 


Era intelectual și credea că îl îngrozește moartea mai mult, deoarece avea 
imaginaţia mai bogată. De aceea îi și asocia pe preoți cu moartea, 
considerând că obiectul muncii lor, la asta se reduce, chiar atunci când 
oficiază un botez. Ce uita, adesea, era un soi de paricid, și anume, că la 
origine intelectualul era urmașul modern al preotului, deci al celui ce a pus 
mâna pe "cuvânt" ca și supliment subtil, tot al morţii. 


* 


De ce reacțiile inimii sunt cele mai aproape de lume? Pentru că lumea își 
are originea în inimă. 


* 


Poezia și istoria. Strelnikov, în varianta mai recentă a filmului "Dr. Jivago" 
își zboară căpățâna, după citirea poeziilor lui Jivago. Instantaneu, sunt 
imagini cu dărâmarea cupolelor bisericilor de către Stalin...altfel de 
"căpăţâni" ce și ele adăpostesc conștiința indestructibilă. Spiritul și poezia 
au învins iarăși istoria. 


* 


Tolstoi, sau nevoia și voința de a crede, de a fi moral, de a "învia". 


* 


Istoria și filosofia. Ce farse mai joacă și istoria spiritului! Orașul lui Kant a 
primit numele unui comunist rus. 


În toiul celei mai mari crize a Republicii, când Cezar înainta impetuos din 
Galia în Italia, toți senatorii se dădeau de ceasul morții, mai puţin Pompei, 
îndrăgostit de soția sa. Cine i-ar putea reproșa ceva? 


* 


Folosul rugăciunii este rugăciunea însăși. Ea este îndeplinită prin simplul 
fapt că ne rugăm, așa cum fructul credinţei, este credința însăși. Dacă 
credința perfectă se lipsește de muntele ce trebuie să se arunce în mare, 
rugăciunea se lipsește de toate acele laborioase și complicate procese 
sufletești, necunoscute, dar care ajung la instanțe superioare pentru noi, 
cei care aflăm ultimii. De aici, psihanaliza, poate, firește, specula în atâtea 
direcții. Diferenţa constă în aceea că rugăciunea din religie te pune în 
acord cu toată existența, pe când psihanalistul ne pune în acord cu noi 
înșine și cu buzunarul lui. 


x 
Așa cum un artist care ajunge la resorturile cele mai intime ale sale se 
transformă în critic de artă, la fel, rugăciunea sau actul de credință 
însoţite de psihologie și explicaţie „iși pierd ceea ce este mai important în 
ele...legătura cu tot. Deși, chiar și atunci, nebulosul regresează și mai 
adânc fără a dispărea vreodată. Lucru exemplificat cel mai bine de ritual, 
liturghie și act. Toţi, de la cel simplu la cel elevat, simt că în ritual este 


cuprins totul și înţeleg totul, fără a putea converti în cuvânt și inteligibil 
această realitate, cea mai importantă dintre toate. 


* 


Dintr-un punct de vedere psihologic, moartea este frica de moarte. Moare, 
cel ce se teme de moarte. Deci, cel care crede în nemurire a și dobândit-o. 
Moartea în sine scapă câmpului vieţii. 


* 


Religia fără taină este precum puterea fără servicii secrete. 


* 


Secretul este cel ce induce groaza în cei stăpâniți. Armata este pentru 
conflicte exterioare, externe, secundare. 


* 


Esenţa și scopul aristocrației este acela de a pierde Timpul. 


* 


Vinul roșu este muzical, dionisiac. Cel alb, apolinic. 


* 


Dracula. Scăpărare la întâlnirea mai multor culturi și civilizații antagoniste, 
apariţie stranie între Est și Vest, Nord și Sud. 


* 


Cea mai de seamă creaţie a maramureșenilor, după descălecări, este 
Cimitirul Vesel de la Săpânța: mostră de veșnicie obținută prin umor. 


* 


Modul în care vitraliul filtrează lumina trimite și el la misterul începutului 
de lume, în care transcendentul își face loc în întuneric prin contraste de 
cobalt. 


* 


"Duminica Floriilor" la Sibiel, în fum de lumânare înmiresmat și printre 
icoanele pe sticlă ale Părintelui Oancea...siluete naive, încremenite, 
încadrate de auriul contururilor, fețe palide, ascetice, de un galben ca 
sulful, răscolite de suferință și ardoare, rădăcini întortocheate de viță de 
vie și ciorchini de struguri purpurii, mari, plini de must. 


* 


Cadenţa "Evangheliilor"...o poveste spusă molcom, diferită de tot ceea ce 
urmează în "Noul Testament" unde stilul este mai scrâșnit, revărsat, 
apoteotic. 


* 


Nebunul și Bețivul. Paradisul se poate recupera în diferite feluri, așa cum 
poate fi pierdut în altele. Atât nebunul cât și beţivul experimentează o 
tentativă de ieșire în afara lumii ,de refuz al existenţei, ce induce 
obligatoriu primirea în alt fel a ei. Ca niște dezmoșteniți, își pierd lumea 
reală și proiectează un substitut, ce le permite să continue jocul vieţii. 
Ambii dezontologizează. 


* 


Orășenii-.Ţărani. Sfârșesc, de regulă,obscur, într-un apartament sordid, în 
aer închis, fără să aibă timp să mediteze prea mult la destinul lor. Doar cu 
o zi înainte s-ar putea să își facă probleme citadine, despre cum ar putea, 
bunăoară, să își ridice gunoiul din fața geamului. Apoi, în pripă, spălat 
până să se răcească și vârât în niște haine stinghere, așa cum i-a fost și 
viața, pentru ca în cele din urmă să fie urcat clandestin într-o dubă și dus 
în satul lui, ca să fie pus în pământul galben de unde vine și unde trebuie 
să se întoarcă. Stranie perindare ! 


* 


Țărănimea cartierelor mărginașe. Folclorul, dorul și jalea citadinilor 
răbufnesc atunci când scurmă o palmă de pământ de pe lângă un bloc. 


x 
Blocurile de locuit poartă toată vina pentru ce ni se întâmplă de cincizeci 
de ani încoace. 

x 
Cum și-au pierdut țăranii pâmânturile, acum își pierd muncitorii locurile de 
muncă. Refac istoria în sens invers, și se vor întoarce de unde au plecat. 

x 
Dacă infernul este aici, cu noi, și paradisul este tot aici. Supărat pe lume 


fiind, este facil să constaţi existența infernului. Treapta superioară constă 
în a institui paradisul, aici și acum. Ce splendoare ! 


x 
Lumea este cum este. Sensul ei, deschiderea în ea a celor înalte, vine din 
om, și din ceea ce la om se sublimează prin divin. 

x 
Există oare un sens mai înalt al picturii, decât acela de a prinde pe pânză 
lumina dinlăuntru ? 

x 
Acum parcurg un moment straniu de fericire, străfulgerată de lumina, ce 


unduios dansează prin încăpere, strecurată de tremurul copacilor din fața 
geamurilor. 


x 
Fenomenologia fericirii. Fericirea îl face pe om bun. Trăirea încercată în 


fericire, căldura iradiantă ce îl cuprinde pe cel ce o parcurge e unică, 
fantomatică. 


* 


Frica este semnul cel mai la îndemână asupra imperfecțiunii noastre. 


* 


Postmodernismul. Ultimul act, obosit și rafinat, al absurdului de după al 
doilea război mondial. 

x 
Neabdicând de la trancendenţa lor, se agaţă , în fapt, de viaţă, iar istoria 
lor devine o permanentă incantaţie adresată vieţii. 


* 


Golul de divin, sau de ființă, europenii l-au simţit cel mai intens, altfel nu 
înălțau domuri și plecau să cucerească lumea pentru a-i converti pe alţii la 
credința lor. 


x 
Sensul ascuns al gloriei:de a reedita prin alții ceea ce nu pot trăi prin ei 
înșiși. 

x 
După atâtea orașe ce încep cu "new" realizezi că nici americanii nu au 
scăpat de tentaţia de a lua istoria de la capăt. 

x 
Originea civilizaţiilor și, poate, a epocilor, se găsește într-un soi de 
dislocare a modului în care fusese înțeleasă transcendenţa până atunci. 

x 
Dacă cetatea, comunitatea, poporul sau socialul ajung să fie totul- iar 
Dumnezeu a fost și el înlăturat- omul nu mai este nimic. Dar comunitatea 


poate să fie și o simplă abstracţie, care să încapă lejer pe mâna primului 
escroc, ce ne aduce nimic altceva, decât nimic. 


x 
Într-o localitate creștină, biserica era axul central, cel ce ancora o 
comunitate la tot. In vremurile noastre, televizorul i-a luat locul. 

x 
Siesta informaţională presupune și o "asceză" dată de revenirea la carte și 


biblioteci. Cândva pe frontispiciul Școlii Generale din Gura- Râului, în 
judeţul Sibiu, se putea citi "Prin cultură către putere". 


x 
Delfi. Speciile literare sunt oraculare, degradate, mai mult sau mai puţin, 
din incantaţia iniţială, ce acum se numește și poezie. 

x 
Afurisenia poetului damnat și flămând nu este cu nimic mai prejos decât 
cea a preotului. Amândouă rupte din Logos. 

x 
Misterios tratat despre înțelepciunea supremă. Cu greu mi-am ţinut în frâu 


zvâcnirile orgoliului ce sta să răbufnească. Această asceză și-a avut rostul 
ei: acela de a primi mai bine lumea în mine însumi. Și ea pe mine. 


* 


Religiozitatea în forma ei cea mai pură, epurată de zorzoane existenţiale, 
este o mistică a culegerii incandescente a clipei și a tot ce cade sub vraja 
ei. 


* 


Numai perfecțiunea existenţei iartă imperfecţiunea și îi spală picioarele, 
acolo unde o întâlnește. Adică, peste tot. 


* 


Aplecarea Orientului spre miniatural și amănunt dă diferența specifică 
pentru Europa: vederea în mare, sinteza și un anume mod de a face 
filosofie. 


* 


Spurcatul. "Lui I-a fost anunţată moartea. Mie, însă, nu știu să mi-o fi 
menționat cineva și eu sunt Semnul Timpului. Dacă vrei, secolul 20 sunt 
eu!" 


* 


Mic tratat despre învierea morților și dobândirea râvnitei fericiri: Păcatul e 
făcut irelevant de fericire. 


* 


Și scrisului trebuie să i se impună zgârcenia rituală care însoțește vorbirea 
aleasă. La ambele, cea mai importantă este tăcerea: de la început, de la 
sfârșit și cea dintre cuvinte. 


* 


Pentru omul postmodern nimic nu mai este atins de miracol. Este prețul 
plătit științei și raţionalităţii răutăcioase a lui Socrate. Dar vine un timp în 
care totul va fi considerat un miracol. Şi doar atunci nu va mai fi nevoie de 
minuni izolate...când omul se va percepe iarăși ca fiind un miracol, după 
ce, firește, va fi trecut obligatoriu prin tot ceea ce șarpele pomului, al 
apelor și al pustiului, îi va fi șoptit la ureche. 


x 
Viabilitatea elitei americane vine din permanenta sa tendință de 


autodepășire...ceea ce este esenţa oricărei elite, neâncremenite în ceea ce 
timpul așează în straturi groase peste ea. 


* 


Ultimul dintre comuniști. Nu a înţeles că Stalin este singura consecință 
logică și istorică a nucleului ideatic. Că un comunism reformat este în 


contradicţie cu sine. Că fără teroare, acesta nu se poate susţine. În sfârșit, 
i-au trebuit ani buni lui Gorbaciov pentru ca să priceapă că în doctrina 
politică creștină se regăsește condiția umană îmbunătăţită a eternului 
uman, ce transcende teroarea. Şi că toate astea cuprind povestea lui, 
eșecul lui și al comunismului ca întreg. 


* 


Presa liberă. Limbajul lemnos a tradus coșmarul ce i-a bântuit permanent 
pe comuniști să își asculte gândurile , bănuiala că spiritul nu poate fi 
îngropat și că aici se află începutul sfârșitului. 


* 


Timpul prezent fiind singurul trăit este și singurul adevărat, în antinomie 
cu cel viitor, din care se croiesc utopiile istoriei „dar și cu cel trecut, ce 
scrie istoria, ambele derivate și existenţial, false. Doar că nevoia unor 
asemenea timpuri  înstrăinate se găsește în efemeritatea clipei, 
imposibilitatea de a defini prezentul și nevoia de a soldifica veșnicia prin 
proiecții străine, poate, de afecte, dar nu de intelect. 


x 
La pragul dintre diurn și căderea în somn, sau între somn și căderea în 
diurn, se conturează tot ceea ce este mai simplu, mai evident, mai clasic, 
din adâncimea eului nostru, așa cum, în culorile de la crepuscul obiectele 


și culorile sunt mai pregnante, mai bine delimitate, nedizolvate de lumina 
puternică a soarelui sau a rațiunii. 


x 
Dacă moartea nu există ca fapt al vieții, așa cum crede Wittgenstein, 
atunci ne-moartea, veșnicia, este sub nasul nostru. 

x 
Cum ajung tot cei obosiţi, speriaţi și ofiliți să gestioneze valorile, prezentul 
și viitorul? 

x 
Esteticul precum viaţa. În timp, stilul ajunge să dea cel mai ușor seama de 
viața cuiva. De exemplu, este stufos, întortocheat și cu numeroase 


reveniri. Lașul e prolix, iar impostorul sufocat de neologisme. Cel ce 
privește soarele în față socoate ornamentul drept eschivă. 


* 


Postmodernismul și frica sa de ridicol este ultima suflare a "Secolului 
Luminilor”. 


"Cadavrul din dulap" al postmodernismului este nimicul. De aici, o 
"ascuţire" și rafinare a instrumentelor, până la a nu mai spune nimic. 


x 
Până la urmă, tot asta sunt și eu...o spune și chipul meu. Ce au fost ai 
mei. Chiar așa, ce au fostei? 

x 
După ce ai ajuns pe Lună, de unde poţi să cuprinzi mai ușor Pământul, nu 
mai este de mirare că vrei să îi impui viziunea ta. 

x 
Rezistența pasivă. Formulă paradoxală de luptă, prin care un specific 


național orientat spre meditaţie a dizolvat un imperiu obsedat de istorie, 
bani, timp și latrine. 


x 
Revoluţia română și sovietele. După ce s-a anunţat un vid de putere, s-a 


purces și la formarea unor "comitete" în fabrici, uzine, universități 

x 
Va anunţa oare cineva în Mileniul 3 și moartea politicii? Va reorienta asta 
oamenii către făgașul pierdutei lor transcendenţe ? 

x 
Literatura, ca și viața...o încercare de a rupe cercul redundanțţei, clișeului, 
șablonului. Un efort scrâșnit de sesizare și apucare al autenticului, atunci 


când cei mai mulţi sunt stinși prin reluarea stereotipiilor.Evitarea 
livrescului, deci a lumii văzute și filtrate de un altul. 


x 
Raportat la sat, Eminescu este Peregrinul, iar Cioran, Pribeagul, 
Rătăcitorul... Străinul. 

x 
Cel mai important moment la Eminescu este cel în care bate 
satele...drumul de țară, intervalul dintre sate, ca spaţiu pentru o cultură 


itinerantă, ce, cu adevărat, ca la un zeu al satului, nu se dezvăluie, ci se 
arată. 


Fundalul majestuos și mișcarea înceată, solemnă, de anvergură , vine din 
angajarea panoramei întregii existențe, astfel încât nimic nu mai poate să 
rămână banal sau trivial...în atitudine, poezie sau viață. 


* 


Carte românească de învățătură. "Dumenecele peste an" în bisericile de 
lemn de la Bârsana, este plin de moroșence cu năframe și tocuri înalte, 
taman venite din Vest, ce se închină la icoane și le sărută lacom cu gesturi 
largi, în primăveri când râul de munte și-a dat drumul iute la vale, printre 
pruni albiți de flori , un soare blând și cântece de maici. 


* 


Risipitorii. Cei care au trecut de la metafizic la raționalitate, de la Valea 
Viilor și Rod, la "Carbosin" și "13 Decembrie". 


* 


Și din prea multă demnitate a ajuns nebun Eminescu. Ce altă alternativă 
mai onorabilă avea ? 


* 


Cum te lovește transcendentul la un colț de stradă...Aproape de Podul 
Carol, din Praga, rătăcit , opresc două cehoaice și le întreb despre o 
locație. Așa mă uit mai atent la una dintre ele, care pare intrigată, pentru 
că a fost smulsă brutal din visarea ei. In cele din urmă, zâmbește ușor. 
Are o paloare neobișnuită și pistrui. Fruntea înaltă, părul echivoc auriu și 
ochii triști „de un albastru atât de frumos, atât de blând, și pe care nu o 
să-i mai văd niciodată. Niciodată. 
x 

Tristețea care persistă mereu. În Auvers-sur-Oise, camera de la 
Cafeneaua din Piaţa Primăriei, a Soţilor Ravoux, unde a tras ultima oară 
Vincent Van Gogh, și unde a murit, este atât de mică, încât pe cea care 


este cu mine o podidesc lacrimile și pleacă în grabă . Într-adevăr, afară, 
dai de câmpurile și lanurile de grâu, de sub cerurile lui nesfârșite. 


x 
Un indiciu pentru interpretarea picturii lui Van Gogh se găsește în mărturia 


fratelui său, Theo, după care Vincent, în crize, avea obsesii religioase, 
mistice și abisale. 


* 


Filosofia, arta și, chiar istoria, sunt moduri aproximative de a interpreta 
fondul originar al omului și al existenţei, divin, metafizic și abisal. 


* 


Și nu este locul privilegiat al divinului omul? 
x 
Pe la noi, adesea, este hilar să iei ceva prea mult în serios. Sau să te iei în 
serios. 
x 
Acum, parcă, nimic nu este mai prozaic și mai puţin poetic, decât cei care 


se vor poeţi. Şi nimic nu este mai puţin prozaic decât cei care se vor 
prozatori. 


x 
După cum îți primești individualitatea numai după ce ai ajuns la conștiința 
de tot, un popor își afirmă specificul după modul în care concepe 
transcendenţa și se raportează la ea. Tot așa, are valoare actul sau gândul 


ce accede la totalitate. Dar e vorba de totalitatea clipei salvată de 
temporalitate și moarte prin plonjarea în afara timpului. 


x 
Exercițiul puterii în folosul celor mulți, îi izolează inevitabil pe cei puţini de 


primii și singura lor grijă devine doar aceea de a rămâne acolo unde sunt. 
Iar istoria se constituie din efortul celorlalți de a le lua locul. 


x 
Să fie întâmplător faptul că cea mai perfectă tiranie din istorie a fost 
cizelată de un fost seminarist? 

x 
Destinele excepţionale sunt fapte de credință, dar voința prefigurează 
rangul și casta. Acolo nu se intră pe scara de serviciu. 

x 
Avea ceva ce determina o milă sfâșietoare, mai ales atunci când dormea. 


Chinuit, palid, și cu o faţă pe care era întipărită, chiar și atunci, o suferință 
mută. 


x 
Părinţii fondatori americani și-au asumat unele probleme și poveri de care 
i-au scutit pe urmașii lor. 

x 
Simţul practic american, o neâncredere funciară în sofistică, vine și dintr-o 


rezervă față de dispute existenţiale și speculații care, dacă s-ar altoi pe 
malul Potomacului, ar anunţa o civilizație aflată la crepuscul. 


* 


În linie demonică succesorul cel mai direct al Comitetului Salvării Publice 
este K.G.B.-ul. 


* 


Religiozitatea adevărată este realitate comprimată mistic, și nu o 
încâlceală de forme goale sau un fals sentiment al abstracțiunii prost 
înțelese. 


* 


Măsura supremă a însingurării: să renunțţi cu totul la sine, la eul tău, la 
subiectivitatea ta, până la a te confunda cu lumea, până la a ajunge 
lumea. 


* 


Există o corespondenţă între diferitele paliere ale spiritului și curente din 
pictură... memorie-clasicism, senzație-impresionism, percepție- 
postimpresionism,  rațiune-cubism,  afecte-expresionism,  subconștient- 
suprarealism. 


* 


Un nucleu axiologic, moral, distilat cel mai adesea într-un fapt de credință 
și voință, este anterior factorului economic, atunci când se pun bazele unei 
epoci. 


* 


Fiecare popor își are și un...sentiment al politicii. Un anume mod de a 
simți viaţa publică...mai degrabă decât de a înțelege concepte. Care este 
sentimentul naţional specific românesc, căruia trebuie să i se găsească 
formula politică potrivită? Sau ea există , deja, în ceea ce avem? 


* 


Idealul este sămânţa de muștar a unui partid care, dacă are parte de 
credință, ajunge cât o ţară. Sau cât o împărăție. 


* 


Pentru mulţi, partidele ar fi apărut în revoluţii, mai cu seamă în Revoluţia 
Franceză. Aceasta, de la un anumit moment, a părut un fenomen straniu, 
irațional, care i-a depășit pe toţi. Dar dacă unora din Convenţie li se 
reproșa premeditarea din cluburi, și acestea erau devansate de societăți 
secrete, care au rafinat tot ceea ce cu drept cuvânt cineva ar putea numi 
astăzi... viaţă de partid. Şi care spun multe despre esenţa unui partid. 


* 


Sensul ultim, Legea, doctrina, ideologia de popor, ne-au lipsit...cultura 
mare transferată în destin mesianic. Dar se poate ca ideologia să fie o 
farsă, aplicată la nivel naţional? 


Mulți sfinți, puţină sfințenie. 
x 
Își are și minciuna, adevărul ei? În ce măsură are nevoie eternul uman și 
de minciună? 
x 
Aspiraţia către absolut și o încecare de a ne ascunde imperfecțiunea se 


găsește în tentaţia permanentă de a considera drept adevărată o altă 
realitate, dincolo de cea pe care o trăim nemijlocit. 


x 
Ştia bine că "masca morții" se așterne mai bine pe un chip neras, având în 
minte și fața lui Proust, trasă, pământie, obosită și cu barbă. 

x 
Eternitatea își primește ființă de la precaritate. Și invers. De aceea viața 
se justifică prin divin. Şi invers. 

x 
Muzica se strecoară prin timp,în timp, prin noi,în noi, și prin tăcere, în 
tăcere. 

x 
Năzuinţa egalității...chemarea unei matrici originare...Adam redus la sine, 
însingurat și, cu siguranţă, nu atât de fericit. 

x 
ÎI admite capitalismul pe șarpe, încolăcit, undeva, în spatele lăcomiei de 
mai mult? 

x 
Mitridatizarea nefericirii. A te obișnui și ingurgita nefericirea în doze mici, 
mici, până când ajunge și ea viață, deci, un alt fel, mai subtil, de fericire. 

x 
Odată admisă imperfecțiunea, omul public vine cu dedublarea, crearea 


imperios necesarei imagini pentru altul, falsul ființial, translaţia din 
subiectivitate în zona socialului. De unde și sila neputincioasă a omului de 


rând față de cel public. De unde și admiraţia omului de rând față de cel 
public. 


* 


Cinematograful este și varianta modernă , de secol 20, a operei 
wagneriene. 


x 
Oare cât din istoria Rusiei se datorează obsesiei de a pune mâna pe 


Constantinopol? Ar fi avut loc Revoluţia Bolșevică fără tentația țarilor 
pentru acest fruct oprit ? 


x 
Înainte, pentru putere, se tăia, dezmembra, pârjolea. Acum, după ce 


oponentul este ciopârțit în mass-media, este ţinut în afara pragului 
electoral. 


* 


Creștinismul catolic din cruciade a fost doctrina Europei de recuperare a 
ceea ce s-a pierdut după Alexandru. 


* 


Diferenţa dintre un fapt istoric ce pornește de la spirit și cultură, și o 
opintire oarbă de mase, este ca și cea dintre o rocă cristalină ce ne dă 
lumina îndărăt în mii de culori, și o mlaștină unde se îngroapă pentru 
totdeauna. 


* 


Alteritatea este cea care conturează conștiința de neam : arabii pentru 
spanioli, tătarii pentru ruși, danezii pentru suedezi, europenii pentru 
englezi, englezii pentru indieni...atunci apar miturile și marile personalități 
legate de ele. 


x 
Să fi fost internaţionalele, războaiele mondiale, sau aselenizarea, preludiul 
dobândirii conștiinței planetare ? 

x 
Războiul rece a fost o confruntare între două doctrine pentru luarea în 
stăpânire a lumii: una de pe pozițiile unui egalitarism, speculat de o 


nomenklatură restrânsă și exponentul ei; cealaltă păstrând diferenţa, 
perpetuată de o elită și exponentul ei. 


* 


Cui va aparține Mileniul 3? Acelui continent care va crede cel mai mult în 
realitatea sa și în timpul său. 


* 


Cupola unui monument religios „mare cât un astru, în care albastrul 
mozaicurilor se îmbină cu ocrul ars de soare, vine din adâncul aceluiași 
somnambulism al Asiei ce a ridicat imperii. 


* 


Istoria legată de divin și abisal sparge granița efemerului și îi deschide un 
hotar metafizic. 


* 


Nevrozele legate de sofisticarea societății civile reprezintă prețul plătit de 
modernitate pentru mutilările și scoaterea ochilor, la care se preta 
Impăratul Bizanțului, pentru a-și mai liniști din când în când supușii. 


* 


Multele și falsele demnități publice fac din onoare, o vorbă goală și o 
glumă sinistră, pentru cei care le dau și pentru cei care le acceptă. 


* 


Ce aer de premeditare și complicitate există în saloanele de 
înfrumusețare... Spaţiu de cumpănă al efemerului cu eternul feminin. O 
realitate care pe un bărbat îl încurcă și îl năucește.Și totuși, ce alt 
compliment tăcut, venit din partea lor, este mai adevărat decât această 
minciună frumoasă! Este gândită ca o operă de artă : ea trebuie 
observată, dar numai până la acel punct, de la care ar fi o bădărănie să se 
explice totul. 


x 
Scrisul...sângele memoriei, vărsat pe terenul luptei cu trecutul dar, mai cu 
seamă, cu tine însuţi. Ceea ce este cam același lucru. 

x 
Când statul semnifică ambiția unui popor de a fi el însuși, în unele 


revoluții, ce distrug state, există ascuns un mecanism de exagerare a unei 
vocații peste capetele altor popoare. 


* 


Nu ne simțim bine pe drumuri. Ducem cu noi dorul locurilor noastre. De 
aici, avantaje și dezavantaje: pe de o parte, nu am putut fi rupţi, dislocați, 
strămutați ; pe de altă parte, am ajuns să semănăm cu natura de la noi, 
ce a ajuns, la scara unui popor, o a doua natură. 


x 
Cum să cucerești lumea când duci dorul împătimit al originii tale? Asta 
este cu atât mai valabil pentru un ardelean. 

x 
Turistul. Să te transpui într-un alt timp este aproape imposibil, pentru că 
este vorba de o altă trăire. Cât de multe și bine păstrate ar fi ruinele unei 
vechi provincii romane, simplul fapt că apele albastre ale portului au fost 
înghițite de aluviuni, face din Sofocle, în amfiteatrul de acum, cu totul 
altceva. Altfel, sus pe înălțimi, dacă ai șansa de a fi singur,cu un măslin, 


bătut de vânturi și unit cu orizontul pur, apropierea de omul antic și de 
zeii lui are mai multe șanse de reușită. 


x 
Tot logosul înfruntă cel mai bine timpul. Mai bine decât piatra sau 
culoarea, atunci când sunt lipsite de logos. 

x 
Ceea ce trebuia să apară, a apărut. Iar pentru ce nu putea să apară, a 
apărut omul. 

x 
Timpul nu poate fi decât sugerat, aproximat, sau trăit, iar atunci încetează 
să mai fie timp. Din fericire. 

x 
La Istanbul văd o mumie conservată perfect după 3000 de ani : păr, urmă 
de ureche, chiar și organe. Asta este, dar, omul? 

x 
Tentaţia de a confunda omul cu reprezentarea sa se deșiră în fața 
cadavrelor. 

x 
Bălcescu în lucrarea sa despre Mihai Viteazul, în paginile despre 


decadenţă, ajunge la o notă înaltă, de cadență, aproape incantatorie, unde 
Iliada întâlnește Noul Testament în formula istorică a grandorii românești. 


* 


Multă vreme istoria a însemnat întâlnirea Europei cu necunoscutul. Chiar 
dacă istoria începe în afara ei. 


În vechime se evita minciuna de sine. Partid era, oricine, sau orice, se 
angaja în competiția pentru putere. "Luptă pentru mărire" suna , cel puţin, 
ceva mai bine, comparată cu clișeele actuale. 


x 
Timpul politic concentrează în unități mărunte, dar fatale, destine pentru o 


generaţie. Sunt momente, gesturi, reverenţe, ce fac cât un veac. Scăpate, 
ele nu se mai întorc. 


x 
Transformarea în subiect civil a celor zdrobiți de stat, reduși la neputinţă 
preţ de câteva decenii, este un proces laborios, dificil, ce are loc în ei 


înșiși. Ei întorc asupra momentului actual, într-o manieră spontană, modul 
în care istoria s-a răzbunat pe ei. 


* 


Pictori neștiuţi, de micuţe biserici de la noi, și-au lăsat viaţa în ele. 
x 
Ce poate fi mai ales, în perioade de mizerie și minorat politic, decât să 


institui o exigență a nobleţii? Cei mai mulți îi vor spune naivitate, 
definindu-se astfel pe ei și așezându-se acolo unde erau, acolo unde sunt. 


x 
Când se duc cei care ne-au cunoscut și în jurul nostru se face gol, luând 
din noi cu ei, înțelegem și mai bine rostul celuilalt. 

x 
Modul cum definim timpul, ne definește. Pentru unii el este bani. Pentru 


alții, meditaţie, sau acțiune. Pentru și mai puţini, viaţă, și o încercare de a 
ieși din timp, prin timp. Words, words, words... 


x 
E cu totul imposibil ca lumea să fie exact ce este, și nimic mai mult ? Da, 


sunt fățarnici care ne vor ispiti cu „,Ce este lumea?,, ... Şi încercând să 
răspunzi, rămâi fără ea. 


* 


Între cele două neanturi, la ce să ne oprim? 


* 


De fapt, cel mai greu este să te vezi de sus, de unde toate ne sunt date. 
Dar cât de greu ajungi acolo! 


* 


Filosofia este aidoma unei morți clinice, în care se spune că sufletul ajunge 
să plutească peste toată existența. Căci cel mai greu este să depășești 
prima reprezentare, cea a corpului nostru, în care suntem tentaţi să ne 
așezăm eul. 


x 
Politicul are o singură salvare și justificare: atunci când e impregnat de 


spirit și vizează spiritul. Altfel, este simplă biologie sublimată în "Homo 
homini... " Iar lupul apare, mai devreme, sau mai târziu. 


x 
Filosofia are o finalitate mare, deși mai încurcă lucrurile uneori. Încearcă 
să găsească o fundamentare mai mare, cel puţin vieţii, chiar când bate 


câmpii cu teoria existenței. Încearcă să sființească totul, așa cum cineva 
sfințea pâinea și vinul. 


x 
Sfinţirea, prin ritual, și sfinţii prin viaţă, ne aduc mai aproape de ființă. O 
singură literă face diferența. 


* 


Undeva, regresia transcendentală găsește transcendentul. 

x 
Succesiunea firească este ca epocile să se schimbe ideatic, și abia apoi 
politic. 


* 


Pericolul în fariseism constă în aceea că lumea ajunge o ipocrizie. 


* 


Câtă lume încape într-un cârcotaș? 

x 
Paroxismul lui Cioran, scântâietor pe bucăţi mici, întins pe sute de pagini 
ajunge să anestezieze, efectul fiind contrar celui al unui stimulent. 

x 


Pierderea în fleacuri și facil poate să ascundă o atitudine profundă față de 
tot. Și invers. 


Programul "Apollo". Extinderea spiritului conștient de sine în amorful 
materiei. 


x 
Câteodată pentru a rezolva o problemă cuvintele trebuie luate așa cum 
sunt. 

x 
Teribilismul lui Cioran nu l-a părăsit niciodată. Doar decorurile s-au 


schimbat: Balcaniul în Occident, Rășinariul în Paris și provincialul în cel ce 
predică pustiul, în pustia metropolei. 


* 


Atât Eliade cât și Cioran biciuiesc și ridică osanale, Apusului, deopotrivă. 
x 
Un gând mare este derizoriu, dacă nu e însoţit de derizoriu. Nu dă rod 
când nu face, anticameră, prin zone secundare ale existenţei. 
x 
De finalitatea pedagogică a umilinţei nu a scăpat nimeni. Nici chiar 


japonezii, ascultând în genunchi și în lacrimi discursul împăratului despre 
capitulare. 


* 


Societatea Civilă este forma instituțională a libertății Hegeliene. 

x 
Cu cât o societate este mai cultă și mai educată, cu atât își împarte mai 
judicios și mai rafinat puterea. 

x 
O revoluţie devine necesară și posibilă atunci când elita a făcut din 
virtuțile vechi, ce au impus-o, o formă goală de orice conţinut. 

x 
Ca și un om, o categorie de oameni este epuizată istoricește atunci când 
își pierde valorile intrinseci. 

x 
Veleitarismul are de partea sa o voință și o tenacitate ce îi permit să se 


insinueze și să reușească acolo unde ar trebui să domnească valoarea 
curată. 


x 
Fariseism: când doctrina, odată neântinată, încape pe mâna celor ce din 
asta trăiesc. 

x 
Mai multă transcendenţă într-un program înseamnă mai multe șanse de 
dăinuire în timp. 

x 
Socialul simbolizează, de la sine putere, investind cu simboluri ceea ce se 
află în câmpul său. Personalităţile publice sunt cele care se lasă 
simbolizate. Cu voie, sau fără voie. Este și un efect al coborârii 


transcendenței în social, al transformării transcendenței în social. Așa, 
istoria se reduce la moduri diferite de răstălmăcire a socialului. 


* 


Ca formă de guvernământ, monarhia se apropie cel mai mult de divin. 

x 
Evoluția societății a marcat o golire de conţinut a divinului, căruia unii i-au 
scris chiar epitaful. 

x 
Etica existenţială. Nu se confundă cu etica eroică, fiind perfect compatibilă 
cu o viață obscură, dar grandioasă în intimitatea ei. 

x 
Cine se mai gândește la rezistenţa scrâșnită, anonimă, a celor mulți, care 
supraviețuiesc de câteva decenii în condiţii imposibile? 

x 
Dacă în nevoile oamenilor se descoperă un punct de inflexiue, de "fugă" 
unde se adună toate suferințele lor ascunse, acesta, la nivel politic, 
"mătură" toate tertipurile mărunte aruncate pe piața politică. Vizionarul, 


sau liderul autentic, găsește alchimia secretă în care, la temperaturi mari, 
se topesc toate în acest punct. 


x 
Filosofia versus Politică. Din moment ce moartea îl înhaţă până și pe 


stăpânul lumii, pe împărat, înseamnă asta oare că este o realitate mai 
puternică decât puterea? 


Taina a făcut din Securitate un coșmar. Înainte de Revoluţie și după 
Revoluție. 


x 
Nu se doresc nici asiatici, nici europeni, ci ruși. Este nevoie de ceva orgoliu 
pentru a te situa la nivelul a două continente. 

x 
Există o doctrină implicită, subtextuală, în etica muncii și fanatismul prin 


care China atacă supremaţia lumii? Poate, Buharin, aplicat la câteva 
milenii de tradiție a supunerii ce au fost altoite cu Stalin și Mao. 


x 
Pentru Evul Mediu European, Biserica dădea statul și configurația sa 
internă, tainică. Căci ea era aceea de la care pornea doctrina. 

x 
Pentru aproape un mileniu regalitatea a fost expresia politică a 
creștinismului. Rațiunea Iluminismului s-a războit cu creștinismul înainte 


de a ataca regalitatea. De unde reproșul lui Ludovic al XVI-lea, nu cu mult 
înainte de eșafod, pentru răutăţile lui Voltaire. 


x 
Mergea la biserică în fiecare duminică și nu pierdea nici o slujbă. L-am 


întrebat dacă crede în viața de apoi. Mi-a răspuns clătinând din cap: "Nu 
prea... ". 


* 


Proorocul "Eu am venit să suprim istoria! " 


* 


Personalitatea, chiar neânregimentată politic, curbează viața publică către 
sine, prin simpla apariție. Pare a spune "Destinul sunt eu! " 


* 


Atât trecutul cât și viitorul compensează prin memorie și imaginaţie 
dificultatea de a atinge trăirea pură, prezentul pur, sentimentul existenţei 
ca întreg-plenitudinea vieţii-...toate greu de explicat, disecat, 
conceptualizat, dar ușor de simţit. Cuvintele cârpesc și ele o absenţă, 
mutând viaţa în intelect. Atunci muzica ajunge filosofie , poezia proză, 
viața amintire, speranţă sau proiect. Un fel subtil de neant. 


* 


În forma sa cea mai democrată Fiinţa lui Parmenide se dezvăluie în 
sentimentul religios. 


* 


Starea de extaz, de entuziasm sau fericire debordantă are ceva mistic, 
care decantează ceea ce este ființial în noi, o luare în primire a întregii 
existențe și a faptului că suntem. Și atât. 


* 


Lumea nu are sens nici pentru animal, nici pentru divin.Timpul este 
caracteristica lumii și a istoriei, ca o măsură a imperfecțiunii raportată la 
cele două extreme. Omul este între cele două, lume, timp și perplexitatea 
din fața lor. 


* 


Lumea, timpul și istoria sunt suspendate de limitele lumii,ce ne-o oferă ca 
întreg: prezentul absolut din extazul mistic și prezentul absolut din extazul 
iubirii. Ele pot proiecta totalitatea fiinţei în viaţa de aici. 


* 


Iluminismul îl strecoară pe un Socrate resentimentar și invidios printre 
popi, regi, aristocrație și societăți secrete; formula cea mai sigură pentru a 
arunca încă un veac în aer. 


* 


Comunismul a fost profeția și experimentul rațiunii goale mutate în social, 
și a oamenilor goliți de esenţa lor. Şi aici s-a dorit anularea istoriei și a 
timpului de către intelect și inginer, ce a transformat economia și 
electrificarea în obiectul predilect al obsesiilor sale. 


* 


Protestantismul a fost mai modest în aspirații decât catolicismul, măcinat 
de tentaţia atingerii polului ideal, perfect, absolut, într-un domeniu prin 
excelenţă al intervalului. 


* 


Trupul în degradare ne trage mereu "de mânecă" spre a da fiecărui fapt 
ceva mai multă îngăduință, scopul fiind acela de a ne ameliora imaginea 
de noi înșine. 


* 


Continuitatea dată de o altă conștiință, în altă viață, mântuirea prin 
"cultură" sau un spirit obiectiv, este în contradicţie cu ceea ce își doresc 
aproape toţi, deopotrivă cu acel filosof din antichitate care punea pe 
perpetuarea memoriei cel mai mare preț. 


* 


Este picantă și pitorească nedumerirea bunului simț evreiesc, căruia îi dau 
glas iudeii intrigați de diferite metafore și formulări plastice referitoare la 
salvare. 


* 


Filosofia greacă pare atinsă de o gratuitate estetică și lipsită de acea 
finalitate practică, reformatoare, ce frământă sufletul Orientului Apropiat. 


* 


Dacă creierul este și el doar o aparenţă fenomenală, atunci computerele, 
calculatoarele, sunt la fel de bine "trup" pentru umanitate. Și totuși, 
înțelegem că umanul și lumea sunt altceva, și mai mult, decât toate 
acestea, chiar dacă avioanele și zborurile cosmice le datorează tot mai 
mult. Poate...o imensă absurditate frumoasă. 


* 


Și noul veac e miruit, începând cu politica și terminând cu spiritul, de 
rămășițele unui coșmar. Ce e de făcut? Refuzul distincţiilor „uzurpate „ de 
un trecut jenant și întemeierea unor valori și principii noi. 


* 


Noica sau subterfugiul abstracţiilor. Nu numai viața publică, dar și 
problema mântuirii, Noica o rezolvă tot cultural. Ajunge, când cel mai greu 
este tocmai să faci cumva să ajungă idealul în mădularele lumii? 


* 


Cel puţin atât ar trebui să ne ofere filosofia...Wittgenstein, care află că 
mai are câteva zile de trăit, roagă să li se transmită prietenilor lui "Spune- 
le că am fost fericit!" 


x 
Ispitirile din pustie. O tentativă eșuată de a convinge că lumea este 


domeniul biologicului, al autorităţii și al secretului și că,deci, diavolul este 
un fel emisar sub acoperire al conștiinței fiecăruia. 


x 
Faptul că Socrate, înainte de moarte, pune zeii mai presus de rațiunea sa 
răutăcioasă, ne demonstrează că până și un satir, la cumpăna dintre ființă 


și neant, a înțeles să pună esenţa omului deasupra științei și a propriei 
sale distrugeri. 


* 


Fiecare om, în funcţie de cum trăiește, este răspunsul la o întrebare. 


* 


În idolatrie și reflexul subiectiv al adorării se uită o vreme subiectivitatea, 
se scapă de povara ei și se investește cu sens lucruri ce nu ar trebui să 
aibă vreun sens. Aici, ca și în alte cazuri, nevoia de a oferi iubire unei 
realități străine devine mai importantă decât obiectul iubirii. 


x 
Dracula-Vampirul. Alegorie a dihaniei metafizice ce îl înhaţă și vlăguiește 
de lumesc pe cel prins de ea. Aspiraţie a unui popor, golit de o istorie 


tristă și năvăliri, la mai multă viață, mai multă trăire. Fiecare popor își 
așteaptă rândul la mai multă vitalitate, mai multă istorie. 


x 
Și Europa de Est, atunci când vor fi dispărut cu totul ruinele 


comunismului, va trebui să umple acest spațiu cu altă cadență, altă 
doctrină, alți oameni. 


x 
Cel ce vine dintr-un colț de lume unde societatea civilă a fost distrusă este 
frapat, la anumite comunități sau popoare, de cuminţenia lor, de mai 


puţină obrăznicie , la care or fi contribuit secole de rigoare și cizelare a 
caracterului național. 


x 
De unde nevoia imperioasă de a plasa ce este mai adânc în sine, în 
altceva? 

x 
Istoria s-a oprit pentru doctrină, acolo unde s-a oprit idealul cel mai mare. 


Cu cât idealul a fost mai mare, cu atât mai durabile s-au dovedit 
doctrinele sociale și mai greu de îndeplinit, subântinse infinităţii idealului. 


x 
De unde își mai trage un continent bătrân precum Europa, de atâtea ori 


devastată,energia și spiritul faustic? Din cultură, care îi dă diferenţa 
specifică. Incă. 


x 
Nu oricine poate cuvânta, așa cum nu oricine poate să scrie. Cu atât mai 
mult, nu oricine ar trebui ascultat. 

x 


Demult rostirea era un miracol; putem năzui ca, cel puțin, literatura să 
regăsească încărcătura magică a cuvintelor, privite ca niște minuni. 


* 


Excomunicarea, odată, pe lângă o nouă gonire din Paradis, avea și sensul 
excluderii din corpul social, asemănătoare cu excluderea de astăzi dintr-un 
partid politic. Unul cu mai multe procente. 


x 
Solipsismul topit în realism îți dă beţia și orgoliul întregii lumi. Unii au 


crezut că dacă sunt parte a lumii și chiar lumea, aceasta poate fi salvată 
dacă ei ajung expresia cea mai înaltă a ei. 


* 


Prea puţin s-a insistat asupra faptului că finalitatea religiei este tot viața. 


* 


Frica de moarte este răul și este numai apanajul vieţii. Dacă un munte se 
ridică și se aruncă în mare prin credință, și frica de moarte poate fi 
alungată, pentru ca totul să înceapă a fi viaţă fără de sfârșit. Şi aici este la 
fel...răsplata credinței este credința. Pentru moarte această problemă nu 
există. Cel mort nu și-o pune...probabil. 


x 
A nega existenţa valorizărilor, ierarhiilor, înseamnă nu doar a-l sărăci pe 
om, dar a nega ceea ce este mai important la el. Iar dacă apar la el, nu își 
fac loc și în lume? Iar prin limbaj, în momente de grație, avem reflexe din 


transcendent, așa cum intuim un anotimp în sclipirea de diamant a 
poleiului. 


x 
Sărăcimea întotdeauna va fi atrasă și amăgită prin mirajul unei vieți mai 
bune...această realitate ideală este matricea ei ascunsă. 

x 
Unii au pornit totul de la câţiva oameni...este ca și la un foc...dacă încerci 
de la început să fie mare s-ar putea să se sufoce singur. 

x 
Se poate spune mai mult decât se poate gândi? În majoritatea cazurilor, 
da. Contrariul este excepția. 


* 


Ideile mari sunt ale nuanţei, discreţiei și rafinamentului gândului. 


* 


Ne-a lipsit o carte mare, doar a noastră, care să treacă generaţie de 
generaţie în mădularele noastre. 


* 


Din doctrină urmează absolut tot ceea ce se întâmplă ulterior într-un 
sistem social. De trimiterea unui nevinovat în gulag, responsabil este un 
anumit manifest din 1848, ce admitea prima dată în spirit așa ceva. 


* 


Țara se găsește în fața a două alternative. Cum niciuna nu a fost urmată 
consecvent, precumpănind motivațiile politice mărunte, ea găsește drumul 
spre viitor bâjbâind, dând și primind ghionturi, din stânga și dreapta, de 
sus și de jos. 


* 


Reducerea doar la nevoi biologice explică multe din demonologiile 
secolelor 19 și 20. S-a depășit, oare, acest episod? 


* 


Pare să fie o bătaie de joc a istoriei faptul că cel mai nemilos dușman 
ideologic, nu doar al capitalismului, a venit dintr-o perspectivă mercantilă 
asupra omului și a existenţei. Acolo s-a pitit diavolul, revenit cu brutalitate 
în practică, după ce fusese alungat din teorie. 


* 


Darwinismul social din liberalism, câteodată, copleșește demnitatea 
omului. A celui sărac. 


* 


"Solidaritatea" și Walesa au reușit pentru că acolo proletariatul industrial 
s-a unit cu Biserica Catolică și intelectualitatea. In restul Europei de Est, 
foștii muncitori au fost lăsaţi de izbeliște, din punctul de vedere al unei 
doctrine, credinţe, al unui orizont de speranță. O generaţie uitată de 
istoria postdecembristă, în aceste țări, cu urmările de rigoare. Generaţia 
internetului, care vine din urmă, nu are nici ea pentru acest spaţiu o 
doctrină unificatoare, și pentru că realitatea nu o cere imperios, dincolo de 
destine individuale ce reușesc sau eșuează. 


* 


Intelectualitatea din România s-a izolat în discurs pur teoretic, pentru a 
sfârși într-un club de discuţii. 


Viitoarea aristocrație se va origina dintr-o nobleţe de cuget, sau va fi 
rezultatul bâlbelor din jurul proprietății? Lumea can-can-urilor televizate 
pare să încline spre a doua variantă. 


* 


Cel mai bun semn al unui alt fel de mileniu ar fi posibilitatea de a vedea în 
faptul cel mai banal o minune. 


* 


De unde această obsesie a nevăzutului, cand ceea ce vedem cel mai puțin 
este ceea ce cade sub ochii noștri ? ...Orbi printre atâtea câte vedem... 


* 


Nu știu dacă veșnicia s-a născut la sat dar, în mod sigur, a murit la bloc, 
printre colțuri de cartiere. 


* 


Va face globalizarea să pălească naţiunile în favoarea unităţilor 
mari...geografice, politice, militare, mentale ? 


* 


Fotbalul a fost inventat pentru ca oamenii, în loc să îi urmărească pe cei 
care îi conduc, să urmărească o minge. 


* 


Kundera nu a înţeles semnificaţia mare a Întâlnirii de la Erfurt din 
octombire 1808. Dealtfel, cât de rupţi din alt timp trebuie să fi părut atât 
Goethe cât și Napoleon! Doi clasici, în cel mai adânc sens al cuvântului, 
străini, într-o modernitate pe care au modelat-o după vrerea lor. Şi care 
s-au recunoscut imediat ca fiind din aceeași plămadă. 


x 
Eckermann scrie despre interiorul Casei lui Goethe din Weimar că "totul 


vădea multă nobleţe și simplitate". Nobleţe, poate, dar nu simplitate, vag 
afectată de supralicitarea a ceea ce este exterior grecesc și roman. 


* 


Pentru cine nu gustă prezentul în toată plenitudinea lui nu există absolut. 
x 
Disciplina ca filosofie. În Catehismele lui Luther se găsește Germania: cea 


a disciplinei din familie, a disciplinei din stat, a celei din armată și a celei 
din sistemele filosofice. 


* 


Religiozitatea sublimată până la esenţa sa, a unui sentiment pur și curat, 
este dincoace și dincolo de organizare. 


x 
Alchimie  politică...entuziasm, naivitate, prostie și ipocrizie. La 


temperaturile înalte ale neprevăzutului rezultă istoria, căreia este greu să 
încerci să îi găsești un sens sau să îi dai unul. 


* 


Dacă în fața suferinței zeii amuţesc, ei bine, la fericire, probabil că se 
retrag cu pietate. 


* 


Orice cuvânt așternut pe hârtie, de o precaritate care odată va fi țărână, 
are ceva magic, straniu. 


* 


Nimicul ajuns văl al ființei, așa cum precizează undeva Heidegger, ridică 
fericirea, ce depășește frica de neant, la stadiul de ființă. 


* 


Omul a fost creat și din considerente de retorică : pentru a da nume 
lucrurilor și, prin asta, celor "nevăzute" din ele. Ceea ce se cheamă a 
domestici. Filosofia ajunge astfel un fel de îmblânzire a lumii, apetit 
deschis grecilor de Orfeu, cel care îmblânzea animale. 


* 


Dionisiacul, Orfeu și muzica sa stranie ca un dar al barbarilor...Ca o 
ofrandă a sălbăticiei ce se dorește îmblânzită de un Orient saturat de 
calcule astronomice. A vrut destinul ca spațiul de întâlnire al lor să fie 
arhipelagul grecesc...cadou, cu adevărat, divin. 


* 


Într-unul din acele tramvaie ce urcă pantele din Lisabona, vorbim 
românește, firește, mai tare decât de obicei, iar o femeie , așezată mai în 
spate, ne zâmbește ofilit. Este obosită ,intre două vârste, și cu ceva 
cenușiu, pe față și în suflet. Are acel soi de tristețe după care toţi românii, 
dar absolut toţi, de acasă , sau de aiurea, pot fi imediat recunoscuți. 


* 


Fățărnicia timpului: stilistică tânguire a trupului trecut de prima tinereţe. 
Istoria lui se mișcă între hedonism și sfinţenie. Iar ieșirea din timp se face 


tot prin expresia timpului, care este trupul. Ține de paradoxul trupului ca, 
asociat cu spurcăciunea lumii, să conţină într-însul promisiunea a altceva. 


* 


Ce diferență între încremenirea din piatră a lui Henric al II- lea 
Plantagenet, de la Abația Fontevraud, întins lângă, cea care i-a mâncat 
sufletul, a sa, Eleanor de Aquitaine, și scena din filmul "Thomas Becket" în 
care Peter O Toole- ce îl interpreta pe Henric II- lovește fesa unei femei în 
timp ce îi spune lui Richard Burton- Thomas Becket- că, din considerente 
estetice, trupul bine făcut al ibovnicei, face cât o catedrală. 


* 


„vai și-amar de cerșetorul ce se rușinează"...de unde putem suspecta că 
cerșetorii din Europa îl cunosc destul de bine pe Homer. 


* 


În faţa lui Rembrandt cu beretă, autoportretul din 1657, de la Galeria din 
Edinburgh, scrutezi gândul întors către sine, cu melancolie și tristeţe. Dar 
și nota unui zâmbet,de final, abia perceptibil. Imi spun că, de la distanţă, 
așa trebuie privită viaţa și așa trebuie părăsită. 


* 


Sfinxul și clarobscurul din templele egiptene trebuie creditate cu originile 
cele mai îndepărtate ale Occidentului. În fond, Pitagora , Thales și Moise, 
deci elenismul și iudaismul, au început de acolo. 


* 


Luarea în primire a lumescului: omul există pentru ca lumea să existe. 


* 


Esteticul are un plus de existență. În frumos ar trebui să fie, cel puţin, 
promisiunea spontană a vieții fără de moarte. Altfel, de ce am fi atât de 
fascinați de frumuseţe, dacă nu pentru că ne oferă cele mai tainice și mai 
la îndemână sugestii asupra veșniciei? La fel ca și dragostea, ea trebuie să 
aibă o justificare mai înaltă decât perpetuarea speciei sau atragerea 
alterității. 


* 


Cel cu disponibilități pentru filosofie aduce toată existența să mediteze cu 
sine. Ajunge un trimis al totalităţii, pentru a rosti și a rostui. Un spectacol 
al ființei care încearcă să ajungă la sine. Un fel de "Doamne, lasă ființa să 
ajungă și la mine". 


Materia traduce nevoia de un concret cât mai abstract cu putință, unde 
umanul ar trebui să fie totul, deși sfârșește prin a fi cel mai puţin. 


* 


Este apanajul gândirii filosofice și al sentimentului autentic religios acela 
de a cununa cele două tărâmuri despărțite de o veritabilă Vale a Plângerii. 


* 


Socratismul, logica, psihologia și antropologia, uzurpă sevele cele mai 
adânci ale subconștientului colectiv, deopotrivă cu zei și mituri, ce ne lasă 
cu 0 existență schiloadă, lipsită de absolut și totalitate. Numai după ce 
nihilismul va ajunge istorie, se poate spera ca psihanalistul să ajungă și el 
de domeniul trecutului. Atunci, literatura și arta, vor fi depășit minoratul 
postmodernităţii, către o creaţie în care opera ajunge , iarăși, mai 
importantă decât creatorul. 


* 


O iubire poate fi mai mare dacă iluziile pe care le ai despre ea sunt mai 
mari. In fond este aceeași condiţie ce conferă o altă amplitudine artei , 
vieţii și istoriei. Care prin asta chiar ajung mai mari și ele. Doar că, în 
unele cazuri, vorbim de iluzii ce trebuie să cuprindă comunităţi sau 
popoare. 


* 


La vechii greci problemele muritorilor sunt anunţate, nuanţțate și rezolvate 
chiar, prima dată, sus, într-o lume a zeilor, a esenţelor, sau, a valorilor, 
de la care apoi se resimte lumea celor muritori. Ca și când, în om și istorie 
este ceva mai înalt decât omul sau istoria. De la Zeița Atena și până la 
raționalitatea din Batalionul Sacru Teban și Falanga Macedoneană ce ia 
sub stăpânire Asia, nu mai este decât un pas. 


x 
Spargerea subiectivității aduce cunoașterea mai aproape de existenţă. 
Sfârșitul bun al oricărei gnoseologii este ontologia. Al contemplațţiei, 


trăirea. Al suferinței, bucuria vieții. Atunci, subiectul și obiectul ajung una 
și aceeași realitate care visează. 


x 
Europa a rafinat cu cinism faţetele Eului. Dar pe nevoia justificării, a 


aspirației de a întemeia mai adânc acest Eu nebulos, se găsește originea 
ei. 


* 


Are sens fericirea fără Apollo? Fără limitele individuaţiei și depășirea lor? 


* 


În dialogurile lui Platon, cu toată argumentarea lui Socrate, transpare 
ardoarea unui fapt de credință, a unei premise majore, care odată 
acceptată totul devine posibil. Printre rânduri nu ne părăsește niciodată un 
fel de "Nu-i așa că...?" El cere matematic, parcă, recunoașterea din partea 
interlocutorului, sau , mai bine zis, din partea noastră, căci se găsea deja 
undeva la noi, a lui "In modul cel mai hotărât...". Așa se joacă Platon și cu 
nemurirea sufletului . 


* 


Sunt călăii omenirii metafizicieni ai istoriei și ai crimei? Cei pentru care 
crima sfârșea în statistică, trebuie să fi încercat în fața subiectivității 
disprețul metafizicianului în fața realității. 


* 


Intuiția este prelungirea dionisiacului în psihologie. 


* 


Trupul la greci, apollinicul însuși, nu are năzuință mai mare decât aceea 
de a se dizolva în dionisiacul extazului din dans,actul bachic și sexual, mai 
mult pentru a suspenda timpul care este esența sa. Extazul vine din 
plăcerea abisală provocată de suspendarea timpului, și nu invers. Dacă 
admitem că eternul feminin este mai înnebunit după dans, trebuie să 
accedem că este în mai mare măsură posesor de dionisiac. Doar prin 
natură are într-o măsură mai mare intuiţia existenţei. 


* 


Tocmai avatarurile trupului zdruncină cel mai serios credința în nemurire. 
Dar fără ele problema nici nu ar putea fi pusă, așa încât, unul dintre 
termeni nu ar avea nici un sens fără celălalt. De la Ghilgameș, ce 
contempla îngrozit trupul năpădit de furnici al lui Enkidu, s-ar spune că 
problema nu și-a pierdut actualitatea, fie că vorbim de îmbălsămările din 
templele egiptene sau de medicina estetică pentru vedetele eternei 
televiziuni. 


* 


Cei răutăcioși în ale filosofiei pot să presupună că obsesia filosofiei pentru 
esențe și imuabil, pentru ceea ce ar fi veșnic și neschimbător, vine tot din 
groaza de perisabil și precaritate. Sau este invers, așa cum ar filosofa un 
heideggerian? Problematica ființei își are originea tot aici...sau este 
invers? 


* 


Asupra a ceea ce este esența sau temeiul se pot spune multe ; atâta doar 
că foșnetul putreziciunii admite și mireasma celor înalte. Acolo unde 


argumentele nu conving sau par fade, tremurul măslinilor lasă loc pentru 
Li Li] 
poate". 


* 


De moarte grecii s-au apropiat protocolar, cu nesfârșite precauţii și 
zâmbete. Socrate o soarbe dintr-o cupă, filosofând înconjurat de prieteni. 


* 


Fericirea ar putea fi considerată element primordial al existenței? Ca și 
ființa, și fericirea a fost uitată. Doar că, primul risc care pândește un 
asemenea demers este ridicolul. Ea poate fi repede degradată la nivelul 
unui demers facil moralizator sau al unuia de pedagogie răsuflată. Intr-o 
asemenea perioadă, după aproape două veacuri în care inteligenţa a fost 
asociată cu cinismul, rezultatul este un hohot general de râs sau, mai rău, 
o condescendență amestecată cu milă. De aceea, aici ar putea reuși numai 
cineva căreia nu îi este groază de ridicol. Deci cineva cu adevărat puternic. 


* 


Nefilosofia sau resturile nefilosofice din gândul pur, ceea ce "moare" în 
gândul filosofic, duc cu sine nostalgia spațializării, a temporalităţii sau a 
senzorialităţii, care au întors spatele Olimpului. 


* 


Din perspectiva Lumii de Apoi cum ar trebui privite, atunci când sunt 
întoarse pe ambele fețe, enunţuri ciudate de genul "existenţa este nimic" 
sau "nimicul este existența"? 


* 


Intenţia căutării adevărului îi prefigurează, conturează, sensul dar, mai 
important, îi dau măsura și finalitatea. De aceea, uneori, la întrebarea ce 
este adevărul,din motive de decenţă, se pleacă ochii și capul. Adevărul nu 
poate da mărturie de sine. 


x 
"Subiect" și "Obiect" ca și fărămițarea în discipline mărunte, reprezintă 
tributul pe care filosofia îl plătește trupului. De aici vine și infestarea ei cu 


acel spirit științific, în care omul ajunge un subiect ce se opune naturii, 
societății și istoriei, cu inevitabile resentimente. 


x 
Multe dintre dihotomiile și răsturnările abrupte ce ne hăituiesc de ceva 


vreme se datorează pasiunii analitice a lui Kant. Deci plăcerii pe care 
acesta o resimțea în a despica firul în patru. 


* 


Existenţa își găsește justificarea de-abia în fericire. 


* 


Nefericirea și un gol de existență ar putea să fie motivele pentru care 
omul se apucă de filosofie, de politică, sau de băut. 


* 


Gândirea absolută este dogmatică. Ea afirmă, nu justifică, și nu dă 
explicații intelectului. 


* 


Absolutul în momentul în care depășește lumea, o și întemeiază, o face să 
fie. 


* 


Etica, estetica și toate celelalte vin de la sine atunci când întregul este 
gândit corect. Astfel, în ceea ce ne privește, acordul cu totalitatea este cel 
care ne ferește atât de nevroze cât și de psiholog. 


* 


Tocmai pentru că găndirea se raportează la existenţă ca tot, ea admite și 
nimicul. Dar atunci sugerează și existența principiului personificat al 
nimicului. Pe care gândirea teologică îl admite. 


* 


Duh și carne dau istoriei personalităţile ce vin cu acel temei, ce deschide 
un hotar înspre transcendenţă, atunci când trec de orizontul efemerului. 


* 


În povestea lui Diogene Laertios despre Pythagoras, căruia Hermes îi face 
hatârul de a-i îndeplini orice dorință în afară de nemurire, se găsește rana 
cea mai ascunsă a omului, nemulțumit de variante generice de nemurire. 
Pythagoras își dorește, în viață și după moarte, păstrarea memoriei celor 
întâmplate. Il prefer pe Stendhal, mai modest. La apusul vieţii, singur pe o 
plajă unde ajungea apa și spuma mării, a scris cu bastonul pe nisip 
numele femeilor pe care le-a iubit. Ce ușor este să îţi închipui cum au fost 
șterse de dantela unui val, ce a ajuns până la picioarele lui... 


* 


La sobrietatea și noblețea de aramă veche a lumii greco-romane este tot 
mai dificil de ajuns. 


În fericire, care e un fel de sărbătoare a vieţii, se alungă cel mai bine 
teama de nimic.Este cât se poate de firesc dacă o înțelegem ca pe un 
reflex afectiv al individualităţii ce întâlnește totalitatea. 


x 
De ar fi să alegem o culoare, doar una, ca simbol al românilor, și în care 
să se adune tot ce a fost mai bun în trecutul nostru, aceea nu poate fi alta 
decât "albastrul de Voroneţ" Prin satele din Ardeal , în toamne târzii, când 


bărbaţii erau la muncile câmpului pentru recolte, femeile lor zugrăveau 
casele într-un albastru profund și apropiat de cel din Bucovina . 


x 
Aria Goldberg Variations a lui Bach, de doar câteva minute, asemenea 
cuvintelor puţine din "Toamna" lui Rilke, conţine singurătate și tristeţe, 


pace cu sine, cu soarta, cu viața, dar și o detașare, de dincolo de lume, ce 
face totul frumos și acceptabil. 


x 
Problema finitudinii este un soi de luptă a lui Iacob cu îngerul, a cărei 
victorie ar trebui să fie dispariția acestei obsesii pentru totdeauna, în 
enigmatice surâsuri și uitare de sine. Surâsuri abia schiţate, libere de orice 


extravaganţe deșănțate, metafore aplicate unei vieți incantatoriu ridicată 
la divin. 


x 
Grecii au scăpat de timp prin Zeus și filosofie. Dar și prin spațializarea 
timpului, ca și Einstein, mult mai târziu. 

x 
Transcendenţa grecilor este una de cea mai blândă factură...dacă nu 
cumva și asta este o aparenţă . 


* 


Când zeii s-au pierdut, s-a pierdut prietenia, înțelepciunea, eroismul. 
x 
Ce preia știința europeană din creștinism? Pe Aristotel și convingerea că în 


spatele existenţei se găsește o realitate mai profundă, mai adâncă, ce va 
genera toată țesătura complexă de legi ale naturii. 


* 


Mitul lui Dracula ...act istoric ratat al unui popor. 


* 


Fiecare trebuie să simtă că își asumă lumea, de la început „într-un mod 
integral. 


Fiecare e lumea. 


* 


Este nevoie de o perspectivă tragică pentru a muta problemele mari într- 
un purgatoriu al lui "aici" și "acum" și al spaimelor care vin cu el. Dar altfel 
nu îl putem obține pe lov în dauna Ecleziastului și a lamentaţiilor 
cioraniene. Odată ajunși acolo e bine să nu mai întoarcem capul către 
vertijul și hăul de care tocmai am scăpat. 


x 
Gândirea spaţializantă este primul semn al absenței aplombului pentru 
filosofie. 


* 


De ce și de unde atâta culpă asumată de om doar pentru faptul că există? 
x 
Biciul din Templu. De fapt, tună și fulgeră împotriva îngustimii de inimă și 
a unei vieţi false. 
x 
Bucuria vieții așezată în viitor nu se atinge niciodată și este o măsură a 


neâmplinirii. Ea nu răscumpără beatitudinea unei ore aflate sub privirea 
implacabilă a timpului. 


x 
Religiozitatea autentică este o sporire a voinței de trăi, dragoste 


spiritualizată, gratitudine pentru constatarea existenţei, și nimic mai mult. 
Preoții știu cel mai bine acest lucru. 


* 


Misticismul intuiește stranietatea și fiorul date de tot ceea ce există. Ceva 
asemănător cu primul sărut, plimbat peste fiecare clipă, culoare, sunet... 
x 


Un zâmbet vag aflat pe buzele unui suflet chinuit îi răscumpără toată 
suferința. 


Atemporalitatea poate fi obținută doar de temporalitate, nemurirea de 
murire, viața veșnică de precaritatea unui destin, de care avem 
parte...exemplar sau nu. De la recunoașterea acestui fapt începe 
sacralitatea vieții și divinul pe care vechii greci îl agățau de cerșetorii de 
lângă noi. In Goteborg, pe Avenyn, în ninsoare, pe ploaie, sau pe soarele 
de primăvară, un acordeonist bătrân, în zdrenţe, și cu lațe atârnând, ridica 
invariabil game din Abba și pălăria șifonată pentru câteva coroane. 


x 
"Voința" lui Schopenhauer este nostalgia de acțiune a unei epoci 


suprasaturată de reflexivitate și contemplaţie. Dar și a unui gânditor care 
pierdut prin pasivitatea indiană a sfârșit prin a îmbrăţțișa contrariul ei. 


* 


Dreptul la bucurie și fericire, aparent neânsemnate, prevăzute în spiritul 
națiunilor care sunt constituțiile, sunt cea mai bună garanţie, și cea mai 
puternică, împotriva abstracţiilor, a aberațţiilor sociale și politice și a forţei 
brute ce au încercat dizolvarea individualităţii. 


x 
Simţul proprietății conservă într-o formă derivată dreptul la subiectivitate, 
cu riscul inerent de a pierde întotdeauna privirea de ansamblu asupra 
existenţei, pe care îl conservă o viață consumată în doruri neștiute, între 
pietrele albe ale unei chilii de la Assisi. De la o asemnea înălțime vezi 


printre lămâi îngemănându-se nu doar cele mai subtile nuanţe de mov ale 
depărtărilor, dar și cele mai neștiute tonuri ale propriei vieţi. 


x 
Moise când părăsește Egiptul, probabil că ia cu el toată spiritualitatea 
sublimată, toate misterele tagmei preoțești de acolo. 

x 
Citind texte vechi încerci senzaţia unei atitudini sacre ce exista în trecut 
față de ele. Atât autorii cât și cititorii se prosternau în fața cuvântului ca și 


când ar fi avut în față o minune. Acum, goana după operă și jurnalismul, 
le-au transformat într-un produs degradat al inflaţiei și sărăciei spiritului. 


x 
România și Transilvania se oferă lumii prin Dracula. Ce scăpare în zona 
mitului sau, în cea degradată, a istoriei, ascunde asta? 


* 


Apanajul celor mari...să ajungă Semn pentru lume. 


* 


Dacă de la sublim la ridicol nu este decât un pas, și de la ridicol la sublim 
distanța nu este foarte mare. Primul sens este cel al unui itinerariu de la 
împărăție la sfințenie. Al doilea, de la sfințenie, la mărire. Ambele își au 
misterul și grandoarea lor. 


* 


Chiar dacă s-ar întoarce cineva din lumea de apoi, taina existenţei, a lumii 
și a vieţii, ar continua să ne bântuie neliniștile la fel de bine. 


* 


O oboseală nesfârșită însoțește atât nașterea cât și moartea. Este vorba 
de martorii lor. 


* 


Angajând totul, iubirea oferă perspectiva adevărată a lucrurilor, tocmai 
prin aceea că, asemănătoare cu o boală, ne aduce în pragul desființării, la 
limita existenţei, într-o stare de sfârșeală și fericire, de unde fiecare lucru 
își primește adevărata măsură. 


* 


Aceeași privire de ansamblu, ce cuprinde și nimicul, ar trebui să pună și 
scandalul într-o lumină inutilă și ridicolă. 


* 


Din amintirea paradisului vine în trup ceea ce este profan și sacru, 
deopotrivă. Cel mai ciudat spectacol pe care lumea îl cunoaște. 


* 


Numai privirea de ansamblu dă posibilitatea modelării amănuntului, a celui 
mai banal fapt de viață, în chip estetic. 


* 


O poveste de dragoste a omului.Eugen Ionescu are patima exagerării și a 
amplificării  esenţialului până întâlnește absurdul. Acel absurd ce 
transcende logica și conturează existenţialul, plin de umor dar, mai ales, 
de tragic. Mijloacele sunt subsumate aceluiași scop. Raportat la o 
existenţă încărcată de absurd, și teatrul își recâștigă autonomia ajungând, 
ca și viaţa, o "invenţie forțată", "un joc". Raportat la esențe nu mai știm 
bine unde este convenţia și unde autenticul: în viață sau în teatru. 


* 


Dedublarea unor personaje ale lui Ionescu duce la vedeniile lui Ivan 
Karamazov asupra diavolului. Fiecare dintre personaje își suspendă 
contradicţiile inerente prin nebunie sau decizii ce ajung în vecinătatea 
absurdului, care ajunge același lucru. Fapte săvârșite, parcă, în transă, nu 


le face mai puţin acceptabile. Dimpotrivă, le accentuează greutatea. Dar, 
undeva, există și constatarea factorului negativ, a daimonului creaţiei pe 
care Goethe i-l descoperă lui Eckermann. 


x 
De unde vine nevoia de povestire și fir narativ ? Tocmai din aceea că 


drumul ajunge mai important decât destinaţia, viața mai importantă decât 
vreun ţel al ei, punctul final este calea până la el, iar sensul, viața însăși. 


* 


Absența fleacurilor livrești ne apropie de originar. 

x 
Câtă îndârjire și voință de a câștiga și domina se găsește în comicul lui 
Sancho Panza! 

x 
Învățământul superior românesc nu mai este deloc superior. El și-a 
pierdut caracterul selectiv, îndreptat spre cristalizarea elitei. Prin 


impostură și "braconaj" a ajuns un fel de a doua natură a mediocrităţii. De 
aici s-a răspândit prin "metastaze" în toată societatea. 


x 
Măreţia unui popor este dată de măsura în care reușește să creeze un 
cadru instituțional pentru găsirea și propulsarea elitei la decizie. 

x 
Democrațţiile sunt mai ușoare la comunități cizelate de rigorile unei 
doctrine ce au unit transcendenţa direct cu individualitatea omului, 


neintermediată de alte abstracții ce au prins realitate în social. Este 
societatea civilă interpusă între stat și comunitate. 


x 
În politică ar trebui să ne încredem mai mult în măruntaiele noastre, să ne 
urmăm repulsia primelor întâlniri. 

x 
Faptul că cineva nu se repede din instinct asupra altuia este o manifestare 
a divinului, a fricii, sau a amândurora. Oricum, de acolo începe socialul. 

x 


Spaţiul preferat de manevră a lui Cioran este psihologia ridicată orbitor la 
rang metafizic. 


* 


Vag, în vehemenţa lui Cioran, se împletește orgoliul rănit al balcanicului, 
mereu suspicios,dar cu tentaţia de a face "curte" culturii franceze. 


* 


Cioran . Propensiunea pentru ultima consecință. Refuzul permanent al 
ameliorării, al compromisului livresc sau existenţial. Ambiţia rășinăreanului 
care își propune să îngrozească Occidentul cu vorbe de duh despre 
moarte. 


* 


Chiar și administrarea obsesiilor sau a sfâșierilor în doze mari, sfârșește 
prin a avea un efect tranchilizant. Este valabil în cultură, dar și în istorie. 
În timpul terorii din Revoluția Franceză un condamnat a citit tot drumul 
cât a fost dus la moarte. Inainte de a urca treptele ghilotinei a pus un 
semn de carte, pentru a marca unde ajunsese cu lectura. Consecvenţă ce 
face din viață o realitate cu totul diferită de moarte până în ultima clipă. 


* 


Poate că citirea unor cărți- nu a oricăror cărți- va ajunge, iarăși „cândva, 
un fel de ritual de inițiere, transpunere în transă, stare de iluminare, trăire 
extatică. 


* 


În fond, emoţiile, afectivitatea și sentimentele reprezintă zona unde se 
decantează opțiunile noastre existenţiale cele mai adânci. Sondarea ei 
degajă selecţia valorică cea mai intimă pe care am operat-o. Este spațiul 
cel mai familiar, mai intim, pentru eternul feminin, cel care conferă 
profunzime acestui segment magic din existență. Puţine trebuie să fie 
acele femei dispuse la a face cunoscute iubirile lor cele mai adânci. Ele 
rămân ascunse pentru muritorul de rând, dacă nu chiar și pentru ele 
însele. Doar un oftat ușor, le sugerează, dar și acesta vine mai degrabă de 
la ființă decât de la ele. 


x 
Sunt momente când se pare că inima eternului feminin este mai aproape 


de adevărul lumii decât orice altceva. Să ne mai mirăm că de acolo vine 
viața pe pământ? 


* 


Prima tentaţie în a da nume lucrurilor a deschis calea către lume și nimic. 


* 


Supralicitarea principiului negativ poate explica schimbarea, dar nu ceea 
ce este. 


* 


Pentru oameni neobișnuiți , cei care stabilesc valori pentru alții, cei care 
sunt valorile prin simpla existență, tentativa de a-i valoriza, de a-i 
subsuma unor categorii, este o insultă chiar și atunci când are forma unor 
premii , laude ,sau recunoașteri. Mai ales atunci. A refuza însă tentaţia 
obișnuitului de nivelare, atrage după sine sancţiuni. Ele vin din partea 
socialului, dar acestea sunt mult mai ușor de suportat decât sancţiunile pe 
care omul neobișnuit și le dă sieși, cel mai adesea sub forma blestemului 
unei singurătăți funciare. 


* 


Jenante și predispuse la milă sunt încercările semenilor noștri de a-și pune 
între paranteze hăul din suflete. 


* 


Acum, gândindu-mă la zbaterea noastră a tuturor, pe glod, într-un mister 
sfânt, absurd, același pentru omul bun și canalie, îmi vine greu să fiu 
cininc. Mi-e milă de toţi, de absolut toţi, de cei care "știu" dar și de cei 
care "nu știu" instituindu-și condiţia și sorbind cu ea lumea. 


* 


Altă evanghelie. Motivul ascuns și real pentru care lisus a fost a fost 
ridicat pe cruce a fost acela că a dat de înţeles oamenilor că ar putea să 
ajungă oricând fii de zei...buni, iubitori, drepți, frumoși și fericiți. Pentru ca 
o categorie umană să o poată înrobi pe alta, ultimeia trebuia, și trebuie, 
să i se inoculeze cea mai joasă considerație despre ea însăși. 


x 
Escamotarea vidului existenţial îi face pe cei mai neâmpăcaţi să 


cucerească lumea. Pe cei mai mulți, să o accepte așa cum este. Este 
zborul de câteva clipe al monedei în aer, între Cezar și Dumnezeu. 


x 
Este absurd să ne întrebăm de ce un anume cuceritor nu s-a oprit într-un 
anume loc, sau de ce nu s-a întors înapoi. 

x 


Semne. Hieratice, misterioase și grave precum un "deget dus la buze" 
pentru a sugera reculegerea. 


Suspendarea concluziei e mai tentantă decât un bilanţ final ce lasă un gol 
de ființă. Din acest punct de vedere monahii se dovedesc a fi posesorii 
unui rar rafinament de raportare la existență. 


x 
Și mitologia greacă a perpetuat un elitism, lesne de găsit în filosofie, artă, 


politică...la un alt nivel, nu tot asta a fost casta preoțească în Orientul 
căruia grecii i-au făcut sinteza? 


* 


La greci, Socrate este cel care acoperă spaţiul lui "cum?" 

x 
In mod paradoxal, pentru o bună bucată de timp, cultură autentic 
naţională a fost apanajul unor individualități ce și-au luat lumea în cap. 

x 
Lumea. Odată, voi ajunge țărână. Toţi vor ajunge așa ceva. Ce e dar, 
acest ceva, numit lume? Ce înseamnă a fi? 

x 
Spre deosebire de Cioran, pentru care moartea este prilej de anateme, 


blesteme și sfâșieri, la Blaga aceasta are ceva dintr-un templu păgân, 
pustiu, scăldat de soare, mare și tăcere. 


x 
Petalele, ce adună lumina și precaritatea vieţii, sunt cele mai strălucitoare 
în pânzele lui Luchian. Restul este un pretext pentru viaţa florilor sale. 


* 


Acum, mitul eroului este cel mai cultivat la americani. 

x 
Pentru nisipul din clepsidră, care se scurge, timpul nu are nici o relevanţă. 
Ea are sens doar pentru cel care o observă. La fel este atunci când este 
vorba de moartea altuia.Are sens pentru cei care merg la funeralii și 
acesta este motivul pentru care se pune atâta preț pe înmormântări. 


Mortului s-ar putea să îi fie indiferente. Limbajul verifică același lucru. 
Mortului nu i se mai spune pe nume ci, simplu, "mortul". 


* 


Proasta subiectivitate sfârșește în animalitate. 


* 


Ipocritul. Privește spectacolul vieții prin gaura cheii. Voierist de serviciu al 
existenței. 


* 


Presa este urmașul modern al tribunului din Roma Antică, cu aceleași 
ascunse năzuinţe înspre regalitate, dar suplinește și gura lumii dintr-un 
târg, șezătoarea de la sat, nevoia de viaţă comunitară, altfel spus, de 
bârfă. 

x 


Marea filosofie este regală, princiară, căci ia de sus existenţa. 


* 


Filosofia nu psihologizează, consideră că este sub demnitatea ei să fie o 
simplă anexă, un apendice, a subiectivităţii. Intr-o interpretare onestă cu 
sine, deși poate să pară paradoxal, ea nu vrea să cunoască, să 
investigheze...nu există subiect ci, într-o aproximare, afirmare, discurs, 
profeție, doctrină, în care subiectul se topește în obiect, sau obiectul se 
revelează prin subiect, și ambele sunt destul de relative. Omul se retrage 
discret, dar fără a dispărea cu totul. 


* 


Esența logicului nu poate să fie tot logicul. 

x 
După cum cunoașterea sfârșește câteodată în existență, tot uneori, 
filosofia sfârșește în teologie. 

x 
Existenţialismul francez este fenomenologie a subiectivităţii. Cel german, 
subiectivitate a existenței ca existenţă. 

x 
Psihadelicul din muzică este nivelul mistic, abisal, și de adâncime, dat de 
muzica electronică. 

x 
Goana după titluri și distincţii...specifică celor care își acoperă cu 


determinări exterioare imposibilitatea de a fi ei înșiși. Frustrare de care și 
crucile de pe morminte sunt pline. 


* 


O realitate degradată, o epocă în criză, un timp mizer și o existență mai 
adâncă, mai adevărată, decât cea de care suntem părtași, vine din aceeași 


nevoie interioară de mai bun, de mai bine, de autodepășire. Iar asta o 
avem datorită faptului că ne percepem pe noi ca fiind imperfecți. 
Nefericirea este semnul divorțului între subiectivitate și celălalt, apoi între 
subiectivitate și totalitate, și, în cele din urmă, între subiectivitate și 
subiectivitate. 


* 


Adâncimea , a cuiva sau, a unei opere, este rezultatul tăcerilor, 
renunţărilor, abţinerilor și al tuturor acelor înfrângeri care, doar în ultimă 
instanţă, și în cea mai rafinată expresie, se ghicesc. 


* 


Pentru cel fericit lumea, cu bunele și relele sale, este în permanenţă 
sublimă, pur și simplu, pentru că este. 


* 


Frumusețea este semnul subtil făcut de către nobleţe pentru a ne atrage 
atenţia. 


* 


Bucuria vieţii este pierdere de sine în ființă, este atingerea esenței 
realității, în mod spontan, nelămurit, prin emoție și sentiment. Ne dorim 
nu atât cunoașterea lumii, cât trăirea ei la intensități înalte. Când iubirea 
dintre două persoane este cuprinsă în cuvântul "a trăi" sensul este acela 
de transcendere a subiectivității prin celălalt și regăsirea într-o esență mai 
intensă, mai profundă, al cărui simptom simplu este ceva vag, nelămurit, 
dorit de toți și numit fericire. 


* 


Eterna Reântoarcere- să o înțeleagă fiecare cum vrea- își are obârșia în 
"existenţa" egală cu sine, a lui Parmenide. 


* 


Divinul este sublimarea cea mai categorică a existenţei, "porunca" cea mai 
importantă din religii, căci prin raportare la ea, se ajunge la certitudinea 
propriei existențe. La polul opus, singurul păcat de neiertat, pe bună 
dreptate, este negarea existenţei prin sinucidere, deci refuzul programatic 
de a recunoaște existența divinului, și proclamarea principiului nimicului, 
al neantului. Astfel că, "a fi sau a nu fi" își primește răspunsul din modul 
cum se răspunde la altă întrebare: este "a fi'? Un răspuns la această 
întrebare este: "Eu sunt cel ce sunt" 


Înțelegerea unei femei frumoase, precum fluxul și  refluxul 
oceanului...acum te atinge, acum te  respinge...întotdeauna te 
înspăimântă. 


x 
Acceptarea, mersul înainte, vine din bănuiala imperfecţiunii noastre și 


năzuința dureroasă ca altcineva să aibă mai multă bunătate și dreptate 
decât noi. Poate chiar viața. 

